title: Turmion Kätilöt

text: Yhtye sai julkisuutta tehtyään singlestä "Ihmisixsixsix" musiikkivideon, jossa näytettiin alastomia naisia sensuroimatta. Tämän takia video poistettiin muun muassa YouTubesta, joten yhtye teki toisen version musiikkivideosta, jossa näytettiin alastomia miehiä, sensuroituna. Muita yhtyeen musiikkivideoita ovat: "Verta ja Lihaa", "Minä Määrään", "Grand Ball", "Tirehtööri", "Hyvissä Höyryissä", "Lataa ja Varmista", "Dance Panique", "Sikiö" ja "Faster than god".


title: Vesihiisi

text: Vesihiisi voi tarkoittaa seuraavia asioita:


title: Hørning (kunta)

text: Hørningin kunta () on tanskalainen entinen kunta Jyllannissa. Se oli itsenäinen kunta, kunnes 1. tammikuuta 2007 se liittyi uuteen Skanderborgin kuntaan Tanskan kuntareformin yhteydessä.


title: Hørning (kunta)

text: Yksi ystävyyskunnista on Kuusamo.


title: Vatjan viidennes

text: Vatjan viidennes () on yksi Novgorodin tasavallan vanhoista hallintopiireistä, jotka säilyivät 1700-luvun alkuun saakka. Nimensä se on saanut alueella asuneista vatjalaisista. Vatjan viidenneksen itärajana toimi Olhavanjoki ja länsirajana Laukaanjoki. Se käsitti Novgorodin pohjoispuolisen alueen, Inkerin ja osan Karjalaa. 1500-luvulta lähtien viidennes jakautui Karjalan ja Laukaan puoliskoihin. Stolbovan rauhassa vuonna 1617 huomattava osa alueesta siirtyi Ruotsille. Pietari I:n 1700-luvun alussa takaisin valtaama alue liitettiin Inkerinmaan lääniin.


title: Vatjan viidennes

text: Vatjan viidennekseen kuului 6 kihlakuntaa (). Kihlakunnat jakautuivat pogostoihin ja staneihin:


title: Neuvostoliiton sankari

text: Neuvostoliiton sankari () oli korkein Neuvostoliiton myöntämä arvonimi. Sen kunniamerkkinä oli mitali, jossa kultainen tähti varustettuna punaisella nauhalla. Neuvostoliiton sankareille luovutettiin myös Leninin kunniamerkki.


title: Neuvostoliiton sankari

text: Neuvostoliiton keskushallinto perusti arvonimen 1934. Olemassaolonsa aikana arvonimi annettiin yhteensä 12 500 henkilölle, joista suurin osa oli Suuren isänmaallisen sodan sankareita: 11 635 sankaria, sekä 101 kaksi ja kolme kolme kertaa arvonimellä palkittua henkilöä. Arvonimi voitiin myöntää postuumisti kuten Aleksandr Matrosoville, joka peitti vihollisen konekiväärin tulituksen omalla ruumiillaan, ja Timur Frunzelle, joka kuoli ilmataistelussa suurta ylivoimaa vastaan.


title: Neuvostoliiton sankari

text: Ensimmäiset mitalit saivat pilotit Anatoli Ljapidevski, Sigizmund Levanevski, Vasili Molokov, Mavriki Slepnjov, Nikolai Kamanin, Ivan Doronin ja Mihail Vodopjanov, jotka osallistuivat Jäämerellä uponneen jäänmurtaja Tšeljuskinin miehistön etsintä- ja pelastusoperaatioon helmikuussa 1934.


title: Neuvostoliiton sankari

text: Talvisodan taistelutoimista Neuvostoliiton sankariksi nimitettiin 417 sotilasta.


title: Neuvostoliiton sankari

text: Kunnianimi myönnettiin 101 henkilölle kaksi kertaa. Näiden henkilöiden kunniaksi pystytettiin pronssinen rintakuvapatsas muistokirjoituksella.


title: Neuvostoliiton sankari

text:
Neuvostoliittolaiset lentäjät Aleksandr Pokryškin ja Ivan Kožedub saivat palkinnon kolmesti. Heidän kunniakseen oli tarkoitus pystyttää patsaat palatsin yhteyteen, jota ei koskaan kuitenkaan rakennettu. Myös Semjon Budjonnyille myönnettiin palkinto kolmesti.
Georgi Žukov ja Leonid Brežnev saivat palkinnon neljä kertaa.


title: Neuvostoliiton sankari

text: Arvonimi myönnettiin myös kahdelletoista sankarikaupungille ja Brestin linnoitukselle toisen maailmansodan aikaisen sankarillisuuden kunniaksi.


title: Neuvostoliiton sankari

text: Arvonimi oli mahdollista myöntää myös ulkomaalaiselle. 44 ulkomaan kansalaista sai arvonimen. Saajina olivat Neuvostoliiton avaruusohjelmassa lentäneet kosmonautit ja eräät ulkomaiset valtiojohtajat.


title: Neuvostoliiton sankari

text: Arvonimi alkoi menettää arvostustaan 1970-luvulla. Monille poliittisille ja sotilaallisille johtajille myönnettiin syntymäpäivälahjoiksi mitaleja, vaikkeivät he koskaan elämänsä aikana tehneet minkäänlaisia urhoollisuutta vaativia tekoja isänmaansa hyväksi. Neuvostoliiton korkein neuvosto päätti 1988, ettei kunniamitalia voida myöntää ihmiselle kuin kerran elämänsä aikana.


title: Neuvostoliiton sankari

text: Neuvostoliiton hajottua palkinnon perinnettä jatkavat Venäjällä Venäjän federaation sankari, Ukrainassa Ukrainan sankari ja Valko-Venäjällä Valko-Venäjän sankari -kunniamerkit.


title: Inuit Tapiriit Kanatami

text: Inuit Tapiriit Kanatami () on Kanadassa toimiva järjestö, joka edustaa yli 50 400:aa inuittia. Se on perustettu vuonna 1971 Inuit Brotherhood -järjestön seuraajaksi.


title: Inuit Tapiriit Kanatami

text: Inuit Tapiriit Kanatami edustaa inuitteja, jotka asuvat Kanadassa neljällä eri alueella: Labradorissa, Nunavikin alueella Québecissä, Nunavutissa ja Inuvialuitin alueella Luoteisterritorioissa. Järjestön tavoitteena on suojella inuittien kulttuuria ja kieliä. Se julkaisee kahdesti vuodessa kulttuurilehteä Inuktitut. Lehden julkaisukielinä ovat englanti, ranska ja inuktitut sekä latinalaisella ortografialla että inuktitutin tavumerkeillä. Järjestö edustaa inuitteja myös Kanadan hallituksen kanssa käytävissä asioissa.


title: Inuit Tapiriit Kanatami

text: Inuit Tapiriit Kanatamin asioista päättävät järjestön johtokunnan jäsenet ja presidentti. Johtokunnan jäsenten vaaleissa ovat äänioikeutettuja kaikki 18 vuotta täyttäneet inuitit. Järjestön nykyinen presidentti on Jose Kusugak.


title: Raki

text:
Raki () on turkkilainen aniksella maustettu viina, joka on samankaltainen muiden Välimeren ja Balkanin alueen alkoholituotteiden, kuten kreikkalaisen ouzon, kanssa. Perinteinen raki valmistetaan tislaamalla viinirypäleistä, mutta sitä voidaan tehdä myös muista hedelmistä, kuten viikunasta.
Kaupasta ostettaessa rakin alkoholipitoisuus on noin 34 % riippuen merkistä. Kotitekoinen raki, jota on yleensä myös ravintoloissa, on vahvuudeltaan noin 60–90-prosenttista. Juoma tarjoillaan useimmiten jääkylmänä aterian päätteeksi.


title: Raki

text: Turkissa raki on eräänlainen epävirallinen kansallisjuoma, joka nautitaan mezeiden kera. Raki tarjoillaan lasista, ja siihen sekoitetaan yleensä vettä, jolloin se muuttuu läpikuultavasta sameanvalkoiseksi. Syynä on anisöljyn veteen liukenemattoman ainesosan anetolin sakeneminen. Rakia kutsutaan Turkissa myös nimellä "leijonan maito", "aslan sütü".


title: Raki

text: Kreikassa ja erityisesti Kreetalla ”raki” tarkoittaa anismaustetun viinan tai ouzon sijasta tsipuroa eli tsikudiaa, joka on vastaavanlainen rypäletisle ilman aniksen makua.


title: Valko-Venäjän sankari

text: Valko-Venäjän sankari (, "Heroi Belarusi", , "Geroi Belarusi") on korkein Valko-Venäjän valtion myöntämä arvonimi ja kunnianosoitus. Sen on perustettanut Valko-Venäjän korkein neuvosto 13. huhtikuuta 1995 jatkamaan Neuvostoliiton sankari -palkinnon perintöä.


title: Valko-Venäjän sankari

text: Arvonimi myönnetään henkilölle, jolla Valko-Venäjän nimissä suuria saavutuksia esimerkiksi armeijan palveluksessa, talouden alalla tai muuten suurena tekona valtion ja yhteiskunnan hyväksi. Valko-Venäjän perustuslain mukaan arvonimen myöntämisestä päättää Valko-Venäjän presidentti, ja mitali myönnetään vastaanottajalle juhlallisin menoin presidentin palatsissa Minskissä.


title: Valko-Venäjän sankari

text: Toisin kuin edeltäjäänsä Neuvostoliiton sankari -arvonimeä, on Valko-Venäjän sankareita myönnetty säästeliäästi. Vuoteen 2013 mennessä arvonimen oli saanut vain kymmenen henkeä. Toistaiseksi kaikki palkitut ovat olleet miehiä. Ensimmäinen arvonimi myönnettiin vuonna 1999 (yksi postuumisti palkittu). Se jälkeen arvonimia on myönnetty vuonna 2001 (neljä palkittua) ja 2006 (viisi palkittua).


title: Valko-Venäjän sankari

text: Valko-Venäjän sankarille myönnetään kunniamerkki, Valko-Venäjän sankarin mitali (valkovenäjäksi медаль Героя Беларусі, venäjäksi медаль Героя Беларуси). Mitalin rakenne on samankaltainen kuin Neuvostoliiton sankari -kunniamerkissä. Se koostuu 33 millimetriä läpimitaltaan olevasta kultaisesta tähdestä, joka riippuu nelikulmaisessa kehyksessä. SIihen on kiinnitety nauha, jossa on Valko-Venäjän tunnusvärit vihreä ja punainen. Mitali painaa 19 grammaa.


title: Valko-Venäjän sankari

text: Muutoin mitalin rakenne on nauhan värejä lukuun ottamatta samanlainen kuin Neuvostoliiton sankarin ja Venäjän federaation sankarin mitalissa, mutta tähden takapuolelle ei ole tehty kaiverruksia.


title: Valko-Venäjän sankari

text: Ennen nykyistä versiota otettiin 15. toukokuuta 1996 käyttöön mitali, jonka suurimmat erot nykyiseen ovat kiinnityssysteemin puolisuunnikaan muotoinen muoto, punaiset rubiinit tähdessä. Kyseistä mitalia myönnettiin kolme vuotta, kunnes se korvattiin nykyisellä.


title: Valko-Venäjän sankari

text: Virallisten ohjeiden mukaan Valko-Venäjän sankarin mitalia tulisi aina kantaa kiinnitettynä rinnan vasemmalle puolelle, kaikkien muiden mitalien ja merkkien, esimerkiksi Neuvostoliiton tai Valko-Venäjän sosialistisen neuvostotasavallan mitalien yläpuolella.


title: Valko-Venäjän sankari

text: Valko-Venäjän sankarin arvonimi on myönnetty ainoastaan kymmenelle, jotka kaikki ovat Valko-Venäjän kansalaisia. Arvonimet myönnetään Valko-Venäjän presidentin asetuksella.


title: Valko-Venäjän sankari

text: Ensimmäisen arvonimen sai Uladzimir Karvat (ven. Vladimir Karvat) vuonna 1999. Seuraavat arvonimet presidentti Aleksandr Lukašenko myönsi 30. kesäkuuta vuonna 2001. Tällöin palkittiin Pavel Maryjaŭ, Mihail Kartšmit, Vital Kramko ja Aljaksandar Dubko. Maaliskuun 1. päivänä 2006 arvonimen saivat Mihail Vysotski, Pjotr Prokopovitš, Vasili Revjako, Mihail Savitski ja metropoliitta Filaret (Kirill Vahromejev).


title: Valko-Venäjän sankari

text: Ensimmäinen Valko-Venäjän sankariksi nimetty henkilö oli Valko-Venäjän ilmavoimien everstiluutnantti Uladzimir Karvat (Vladimir Karvat, Уладзімір Карват / Владимир Карват) (1959-1996). Karvat sai arvonimen kuolemansa jälkeen urheiden tekojensa kunniaksi. 23. toukokuuta vuonna 1996 hänen harjoituslennolla ollut Suhoi Su-27 -lentokoneensa syttyi palamaan ja eteni suoraan kohti asuttua aluetta. Karvat käänsi konetta niin kauan, kunnes se lopulta törmäsi maahan kilometrin päähän ihmisasutuksesta Hatsištšan alueella. Samana päivänä presidentti Lukašenko julisti hänet Valko-Venäjän sankariksi. Virallinen asetus sankarin asemasta annettiin muutama kuukausi myöhemmin, 21. marraskuuta 1996.


title: Valko-Venäjän sankari

text: Aljaksandar Dubko (1938-2001, valkovenäjäksi Аляксандар Дубко, venäjäksi Александр Дубко, Aleksandr Dubko) oli Hrodnan alueellisen hallituksen puheenjohtaja. Vuonna 1994 hän oli ehdokkaana Valko-Venäjän presidentinvaaleissa. Hän oli aiemmin myös jäsenenä Valko-Venäjän neuvostotasavallan sekä Neuvostoliiton korkeimmassa neuvostossa. Hänet julistettiin Valko-Venäjän sankariksi pitkäaikaisesta työstään Neuvostoliiton ja Valko-Venäjän kansalaisten hyväksi.


title: Valko-Venäjän sankari

text: Mihail Kartšmit (1948-2004, valkovenäjäksi Міхаіл Карчміт) oli Niaśvižissa, Minskin alueella sijaitsevan maatalouskombinaatti Snovin (Агрокомбинат "Снов") puheenjohtaja. Hän sai arvonimen epäitsekkäästä työstään ja urhoollisista ponnistuksistaan maataloustuotannon kehittämiseksi.


title: Valko-Venäjän sankari

text: Vital Kramko (s. 1941, valkovenäjäksi Віталь Крамко (Крэмко), venäjäksi Виталий Кремко, "Vitali Kremko") on Hrodnan alueella sijaitsevan maatalouskombinaatti Oktjabrin (Октябрь, ""lokakuu"") puheenjohtaja. Kramko sai Kartšmitin tapaan arvonimen epäitsekkäästä työstään ja urhoollisista ponnistuksistaan maataloustuotannon kehittämiseksi.


title: Valko-Venäjän sankari

text: Pavel Maryjaŭ (s. 1938, valkovenäjäksi Павел Марыяў, venäjäksi Павел Мариев, "Pavel Marijev") oli sankariksi julistamisensa aikaan Valko-Venäjän autotehtaan (БелАЗ) päällikkö. Hän sai sankarin arvonimen epäitsekkäästä työstään ja urhoollisista ponnistuksistaan kotimaisen autojen valmistuksesta. Tällä hetkellä Maryjau on jäsenenä "talous-, budjetti-, ja finanssineuvostossa" sekä tasavallan neuvostossa (Совет Республики/Савет Рэспублікі).


title: Meze

text: Meze on Lähi-idän, itäisen Välimeren ja Balkanin alueilla suosittu alkuruokalajitelma. Sana "meze" tulee persian kielen sanasta مزیدن "mazzidan", maistaa. Mezet ovat samankaltaisia kuin espanjalaiset tapakset.


title: Meze

text: Mezet ovat pieniä lautasella tarjottavia alkuruokia, jotka on suunniteltu nautittavaksi alkoholin kera tai muuten vain naposteltaviksi. Iranissa niitä tarjoillaan alkoholin ohella juhlissa tai vieraille. Kreikassa, Libanonissa, Syyriassa ja Turkissa mezejä tarjotaan nautittavaksi anisviinan kanssa kahviloissa ja baareissa. Niitä voidaan suurempina annoksina syödä myös pääruoaksi.


title: Meze

text: Mezeinä saatetaan Turkissa tarjota esimerkiksi oliiveja, pieniä viinilehtikääryleitä, leipää, valkosipulilla maustettua jogurttia ja tulista tomaatti-persilja-tahnaa.


title: Meze

text: Listassa mainittuja ruokalajeja saatetaan tarjoilla muissa meze-maissa jollain toisella nimellä.


title: Bee Gees

text:
Bee Gees oli kuudella vuosikymmenellä toiminut brittiläis-australialainen yhtye.
Yhtyeen keskeiset jäsenet olivat veljekset Barry, Maurice ja Robin Gibb, ja yhtyeen nimi on muunnos sanoista ”Brothers Gibb”. Bee Gees teki kansainvälisen läpimurtonsa 1960-luvulla pop-yhtyeenä. Heistä tuli toisen kerran suosittuja 1970-luvun diskomusiikkiajalla, etenkin elokuvan "Saturday Night Fever – lauantai-illan huumaa" (1977) myötä. Elokuvan soundtrack sisälsi lukuisia yhtyeen menestyskappaleita.
Yhtyeen tunnetuimpia kappaleita ovat muun muassa ”Stayin’ Alive”, ”How Deep Is Your Love”, ”Night Fever”, ”Tragedy”, ”Massachusetts” ja ”Jive Talkin’”. Veljekset kirjoittivat menestyskappaleita myös muille artisteille.


title: Bee Gees

text:
Barry Gibb syntyi Mansaarella. 1940-luvun lopulla perhe palasi isä Hugh Gibbin kotikaupunkiin Manchesteriin, missä Robin ja Maurice Gibb syntyivät.
Pojat alkoivat laulaa kolmiäänisesti. Heidän ensiesiintymisensä tapahtui paikallisessa elokuvateatterissa.


title: Bee Gees

text: Vuonna 1958 Gibbin perhe muutti Redcliffeen, Australian Queenslandiin. Siellä Barry, Maurice ja Robin alkoivat esiintyä kerätäkseen taskurahaa. He herättivät paikallisen radio-DJ Bill Gatesin mielenkiinnon ja keräsivät vähitellen nimeä itselleen harmonialaulullaan ja Barryn laulunkirjoitustaidoilla. Vuonna 1960 he esiintyivät useissa televisio-ohjelmissa, ja seuraavien muutaman vuoden aikana he aloittivat esiintymiset Queenslandin rannikon lomakohteissa, vaikka olivatkin alaikäisiä.


title: Bee Gees

text: Australialainen tähti Col Joye innostui Barryn kappaleista ja auttoi veljeksiä saamaan levytyssopimuksen Festival Recordsin kanssa vuonna 1963. Yhtyeen nimeksi tuli Bee Gees. Kolmikko julkaisi kahdesta kolmeen singleä vuodessa ja Barry kirjoitti samalla kappaleita muille australialaisille artisteille. Pieni hitti vuonna 1965 laululla "Wine and Women" johti kolmikon ensimmäisen LP-levyn äänityksiin. "Barry Gibb and the Bee Gees Sing and Play 14 Barry Gibb Songs" julkaistiin, mutta se ei saavuttanut suurta menestystä. Vuonna 1966 veljekset siirtyivät Spin-levymerkille, jota johti Nat Kipner. He saivat riittävästi aikaa studiossa kehittyäkseen artisteina. Kuuden kuukauden aikana he kirjoittivat ja äänittivät materiaalia kahden albumillisen verran. Sen joukossa oli single "Spicks and Specks", josta tuli heidän ensimmäinen suuri hittinsä Australiassa vuoden 1966 lopulla. Saman nimisen LP:n julkaisusta ja singlen menestyksestä huolimatta Gibbin perhe päätti palata Britanniaan.


title: Bee Gees

text: Britanniaan saapumisensa jälkeen tammikuussa 1967 Bee Geesit solmivat levytyssopimuksen Robert Stigwoodin kanssa. Yhtyeeseen lisättiin australialaiset muusikot Vince Melouney (kitara) ja entinen lapsinäyttelijä Colin Petersen (rummut). Yhtyeen ensimmäinen Britannian single oli "Spicks and Specks", joka julkaistiin Festivalin ja Polydorin välisellä sopimuksella. Sopimuksesta kerrottiin Bee Geesille samoihin aikoihin kun he lähtivät Australiasta. Pian julkaistiin heidän ensimmäinen Englannissa äänitetty singlensä New York Mining Disaster 1941 (1967), surrealistinen ja makaaberi kappale, joka päätyi Top 20:een Yhdysvalloissa ja Britanniassa. Yhtyeen kolmas albumi, "Bee Gees' First" sai hyvän vastaanoton kriitikoilta sekä yleisöltä. Albumi tarjoili sekoituksen rockia ja suurellisia balladeita kuten "To Love Somebody" sekä "I Can't See Nobody".


title: Bee Gees

text:
Single "Massachusetts" nosti trion supertähteyteen. Kappaleen sanoitus sai innoituksen Koillis-Yhdysvaltain suuresta sähkökatkosta v. 1965.
Suomessa kappale nousi sijalle 14 ja se käännettiin nimellä "Muistan valon vain" ilman menestystä. Maailmanlaajuisesti single myi n.5 miljoonaa kappaletta. Suuri menestys oli myös "Words".


title: Bee Gees

text:
Vuonna 1968 julkaistiin kaksi albumia, melko raskassoundinen "Horizontal" sekä kevyempi pop-albumi "Idea". Jälkimmäinen sisälsi kaksi uutta hittiä, "I’ve Gotta Get a Message to You" ja "I Started a Joke". Vince Melouney erosi yhtyeestä 1968.
Monien kriitikoiden mielestä nämä olivat yhtyeen kultaisia vuosia, ennen heidän diskohittejään. Tuon ajan Bee Gees oli freakbeat rock and roll -yhtye, jolla oli vahvat soul-vaikutteet sekä usko että kaikkia musiikkityylejä tulisi sekoittaa ja luoda näin jotain uutta. Tämä kausi päättyi "Odessa"-nimisen albumin julkaisun jälkeen (1969). Kyseessä oli intensiivinen ja monimutkainen prog rock -albumi jolla oli mukana orkesteri.


title: Bee Gees

text: Tähän mennessä Barry ja Robin olivat ajautuneet yhä suurempiin erimielisyyksiin yhtyeen suunnasta. Robert Stigwood teki selväksi olevansa Barryn johtajuuden kannalla ja Robin lähti. Barry, Maurice ja Petersen jatkoivat mutta Petersen lähti pian. Barry ja Maurice saivat hitin "Don't Forget to Remember" sekä julkaisivat LP:n "Cucumber Castle" joka oli heidän TV-spesiaalinsa soundtrack. Robin julkaisi sooloalbumin "Robin's Reign", joka sisälsi hänen hyvin menestyneen debyyttisinglensä "Saved by the Bell". Sen enempää jäljelle jääneen Bee Gees - kokoonpanon kuin Robininkaan julkaisut eivät tehneet vaikutusta USA:ssa. Bee Gees hajosi 1969 lopulla. Vuonna 1970 kaikki kolme äänittivät sooloalbumit, joita ei koskaan julkaistu.


title: Bee Gees

text: Veljekset palasivat yhteen vuoden 1970 loppupuoliskolla. Heidän tunteensa yhtyeen hajoamisesta olivat selvästi nähtävillä monissa sydänsuruja ja yksinäisyyttä käsittelevissä kappaleissa. He työstivät uutta pop-progressiivista rock-soundia ja nousivat Amerikan listoille kappaleilla "Lonely Days" (yhteenpaluualbumilta "2 Years On") sekä "How Can You Mend a Broken Heart" (albumilta "Trafalgar"). Nämä albumit menestyivät hyvin ja yhtye jatkoi menestystään top ten-hiteillä "My World" ja "Run To Me", joista jälkimmäinen oli irrotettu vähemmän LP:ltä "To Whom It May Concern", joka jäi vaatimattomalle huomiolle.


title: Bee Gees

text: Yhtye tajusi jumittuneensa paikoilleen ja päätti lopettaa pitkään jatkuneen yhteistyön IBC Studios Londonin ja sen musiikillisen johtajan Bill Shepherdin kanssa. He asettutuivat Los Angelesiin ja äänittivät kaksi albumia lähestulkoon yhdellä kertaa vuoden 1972 lopulla. Albumien tyyli mukaili herkkää, tuohon aikaan suosittua singer-songwriter -tyyliä ja sisälsi paljon akustista kitaraa ja pianoa. Kun albumeista ensimmäinen, "Life in a Tin Can", sekä siitä julkaistu single floppasivat, Stigwood ehdotti taukoa. Fanit jotka ovat kuulleet jälkimmäisen julkaisemattoman albumin nimeltään "The Bee Gees Album" (tunnetaan myös nimellä "A Kick in the Head") pitävät sitä näistä kahdesta albumista parempana ja ovat jatkuvasti vaatineet sen julkaisemista.


title: Bee Gees

text: Bee Geesin USA:n levy-yhtiön, Atlantic Recordsin edustajan Ahmet Ertegünin ehdotuksesta Stigwood järjesti yhtyeelle äänityssession kuuluisan soulmusiikin tuottajan Arif Mardinin kanssa. Ensimmäinen yhteistyöstä syntynyt LP "Mr Natural" on rock-vaikutteisin albumi jonka Bee Gees on koskaan tehnyt. Se ei herättänyt suurempaa kiinnostusta ja Mardin rohkaisi ryhmää työstämään soul-tyyliä, jota he aina olivat rakastaneet, mutta jota he olivat ujostelleet esittää.


title: Bee Gees

text: Veljekset pyrkivät muodostamaan oikean yhtyeen, joka voisi esiintyä lavalla yhtä lailla kuin studiossakin. Ykköskitaristi Alan Kendall oli tullut mukaan vuonna 1971. Ennen "Mr Natural"- albumia hänen osuutensa oli pieni. Albumia varten he ottivat mukaan myös rumpali Dennis Bryonin, ja albumin jälkeen lisättiin Strawbsin entinen kosketinsoittaja Blue Weaver. Kokoonpanosta tuli 70-luvun lopun klassinen "Bee Gees Band". Maurice, joka aiemmilla äänitteillä oli soittanut pianoa, kitaraa, urkuja, mellotronia ja bassoa sekä eksoottisempia soittimia kuten mandoliinia ja syntetisaattoria, keskittyi nyt bassoon.


title: Bee Gees

text: Eric Clapton ehdotti levyn työstämistä Criteria Studioilla, missä hän oli juuri levyttänyt "461 Ocean Boulevard"in. Bee Gees meni studioon vuoden 1975 alussa. He tekivät edelleen balladeja, mutta noin viikon kuluttua he noudattivat Mardinin ja Stigwoodin neuvoja ja loivat nopeatempoisempia lauluja kuten "Jive Talkin'" ja "Nights on Broadway", jonka loppupuolen taustalaulussa kuullaan Barryn ensimmäisiä falsetti-kokeiluja. Yhtye piti uudesta soundistaan. Myös suuri yleisö huomasi uuden tyylin ja "Main Course"-LP sijoittui hyvin listoilla.


title: Bee Gees

text:
Seuraava levytys "Children of the World" oli sekoitus Barryn uudelleenlöytämää falsettia ja tanssittavia kappaleita.
Ensimmäisen singlen "You should be dancing" johdolla se toi Bee Geesille tähtiaseman, jollaista he eivät olleet aiemmin saavuttaneet USA:ssa. Uusi soundi ei ollut yhtä suuressa suosiossa joidenkin yhtyettä 1960-luvulla seuranneiden joukossa. Puhtaaseen diskoon verrattuna tämä oli kuitenkin soinniltaan lähempänä rockia ja poppia yhtyeen kokoonpanon johdosta.


title: Bee Gees

text: Sekä "Jive Talkin'" että "You should be dancing" olivat myöhemmin mukana "Saturday Night Fever" soundtrackilla ja elokuvassa.


title: Bee Gees

text: Live-albumin tehtyään yhtyeen jäsenet päättivät yhdessä osallistua pian julkaistavan elokuvan, "Saturday Night Fever"in, soundtrackin tekoon. Albumi rikkoi monia soundtrackien myyntiennätyksiä, ja neljä Bee Gees -hittiä ("Stayin' Alive", "How Deep Is Your Love", "More Than a Woman", ja "Night Fever") sijoittuivat ykköseksi aloittaen siten diskomusiikin kulta-ajan. He kirjoittivat myös kappaleen "If I Can't Have You", jonka Yvonne Elliman lauloi listaykköseksi. "Saturday Night Fever"in suosio oli niin suurta, että kaksi eri versiota kappaleesta "More Than A Woman", yksi Bee Geesiltä ja toinen Tavaresilta, nousivat listoille samoihin aikoihin. Tämä albumi on sittemmin myynyt yli 30 miljoonaa maailmanlaajuisesti ja siten ollen tullut kaikkien aikojen myydyimmäksi soundtrackiksi. Bee Geesistä tuli suositumpi kuin koskaan, he myivät jopa enemmän kuin Beatles. Näihin aikoihin Barry ja Robin kirjoittivat "Emotion"-kappaleen vanhalle ystävälleen, Samantha Sangille, joka teki siitä top 10 -hitin (Bee Gees lauloi taustalla). Vuotta myöhemmin Barry kirjoitti Broadway-musikaaliin perustuvan elokuvan "Grease" nimikkobiisin, jonka Frankie Valli esitti. Nämä kolme Bee Geesin jäsentä esiintyivät myös vuoden 1978 elokuvassa "Kersantti Pippuri", joka perustuu The Beatlesin klassikkoalbumiin "Sgt. Pepper’s Lonely Hearts Club Band".


title: Bee Gees

text: Neljäs Gibbin veljeksistä, nuorin veli Andy Gibb, keräsi myös suurta suosiota julkaistessaan dance-albumeita. Diskon suosio ja kannattavuus väheni kuitenkin vauhdilla ja 1970-luvun loppuessa suuri anti-Bee Gees -liike puhkesi musiikinkuuntelijoiden keskuudessa. Silti Bee Gees sai aikaan vielä yhden "Saturday Night Feveriä" seuranneen moninkertaista platinaa myyneen albumin, "Spirits Having Flown". Se oli käännös pois diskorytmeistä ja toi kolme Top 10 -hittiä: "Tragedy," "Too Much Heaven" (alun perin kirjoitettu John Travoltan elokuvaa "Moment By Moment" varten mutta ei kuitenkaan käytetty) ja "Love You Inside Out". Levytyssessioiden välissä yhtye nauhoitti "Desire"-biisin, jossa Andy laulaa pääosuudet; single sijoittui neljänneksi Andy Gibb -julkaisuna.


title: Bee Gees

text: Bee Geesin onni nousi ja laski diskokuplan myötä. Vastaisku diskoa vastaan syöksi suurelta osin yhtyeen Amerikan-uran laskuun; kevään 1979 jälkeen yhtye sai enää kaksi pienehköä top 40 -hittiä ja yhden top 10 -hitin vuoden 1989 comebackilla "One". Heidän kansainvälinen suosionsa kärsi kuitenkin vähemmän vahinkoa; vuosien 1987 ja 1998 välillä esimerkiksi yhtye sai vielä viisi top 5 -hittiä Britanniassa.


title: Bee Gees

text: Vuosikymmenen vaihtuessa yhtyeen jäsenet siirtyivät sooloilun pariin. Barry julkaisi sooloprojektin nimeltä "Now Voyager". Albumi nousi sijalle 72 US Billboard 200 -listalla, ja sen ensimmäinen single "Shine, Shine" nousi Billboard Hot 100 -listan sijalle 37. Robin yritti soolouraa "How Old Are You"lla. "Juliet" ja "Another Lonely Night in New York" tuottivat kaksi hittiä Euroopassa, mutta pettymyksen Amerikassa. Robin yritti uudestaan "Walls Have Eyes"illa. Se oli myös pettymys. Veljekset tuottivat sitten musiikkia Barbra Streisandille, Diana Rossille ja Dionne Warwickille, jotka kaikki tekivät Bee Gees -covereita. Yhtye lauloi usean kappaleen taustalla. Veljekset työskentelivät myös Kenny Rogersin kanssa. He kirjoittivat ja tuottivat Rogersin albumin "Eyes that See in the Dark". Siltä tuli suuri hitti "Islands In The Stream" - duetto Rogersin ja Dolly Partonin välillä. Kun lasketaan yhteen muille artisteille kirjoitetut kappaleet, Barry Gibb oli nyt kirjoittanut ja tuottanut 14 listaykköstä. Bee Gees menestyi kirjoittaessaan lauluja muille artisteille mutta niihin aikoihin heidän omat levytyksensä eivät menestyneet samalla tavalla.


title: Bee Gees

text: The Bee Gees julkaisi comeback-albumin "E.S.P." vuonna 1987. Ykköshitin "You Win Again" avulla se otettiin innolla vastaan ja nousi ykköseksi Britanniassa ja Euroopassa, mutta Yhdysvalloissa se ei tehnyt minkäänlaista vaikutusta. 10. maaliskuuta 1988 Gibbin veljesten kuopus Andrew "Andy" Gibb kuoli viruksen aiheuttamaan sydäntulehdukseen vain 30-vuotiaana. Bee Geesin seuraava albumi, "One" (1989), oli suosittu Yhdysvalloissa vihdoin ja nimikkobiisi oli hitti. Andyn muistoksi levyttivät albumille uuden kappaleen, "Wish You Were Here". Julkaisun jälkeen yhtye lähti Amerikan kiertueelle. Seuraavan albumin, "High Civilization", julkaisun aikoihin, he lähtivät Euroopan kiertueelle. Sen jälkeen Barry Gibb alkoi kärsiä selkäkivuista. Mauricella oli vakava alkoholiongelma, jonka kanssa hän oli kamppaillut vuosia, mutta josta lopulta selvisi vuonna 1992 Anonyymien alkoholistien avulla. Samana vuonna heidän isänsä Hugh kuoli, ja Barrylle ja hänen vaimolleen syntyi tytär Alexandra. Bee Gees julkaisi useita singlejä, kuten "Paying the Price of Love", joka ei menestynyt kovin hyvin. Vuonna 1993 he julkaisivat albumin nimeltä "Size Isn't Everything". Vuonna 1997 ilmestyi "Still Waters", joka myi tuplaplatinaa, ja uusi single "Alone" oli uusi hitti yhtyeelle.


title: Bee Gees

text: 14. marraskuuta 1997, Bee Gees esiintyi live-konsertissa Las Vegasissa nimeltä "One Night Only". Albumi "One Night Only", joka julkaistiin vuotta myöhemmin, myi 5 miljoonaa kappaletta maailmanlaajuisesti.


title: Bee Gees

text:
Vuonna 2000 he julkaisivat viimeisen albumin yhdessä, "This Is Where I Came In". Albumi antoi jokaiselle mahdollisuuden kirjoittaa omalla tavallaan ja levyttää yhdessä. Esimerkiksi Mauricen säveltämiä olivat Beatlesien inspiroimat "Man In The Middle" ja "Walking On Air", kun taas Robin kirjoitti "Deja Vu", "Promise The Earth", ja "Embrace", ja Barry "Loose Talk Costs Lives", "Technicolour Dreams" ja "Voice In The Wilderness". Muut sävellykset ja sanoitukset olivat yhteistyötä. Heidän viimeinen live-esiintymisensä yhdessä oli erikoisohjelmassa A&E:llä nimeltä Live By Request. Maurice Gibb, joka oli ollut yhtyeen sovittaja viimeisten vuosien ajan, kuoli 12. tammikuuta 2003 kiertyneen suolen aiheuttamiin komplikaatioihin. Pian sen jälkeen muut veljet ilmoittivat, että he aikoivat jatkaa laulujen kirjoittamista ja esiintymistä, mutta eivät olleet varmoja käyttäisivätkö he enää nimeä "The Bee Gees".
Tammikuussa 2005 Barry ja Robin levyttivät useiden tunnettujen rock-artistien kanssa "Grief Never Grows Old" -nimisen virallisen tsunami-avun levyn katastrofin hätäapujärjestön hyväksi. Robin Gibb menehtyi syöpään ja sen aiheuttamiin komplikaatioihin toukokuussa 2012.


title: Bee Gees

text: Bee Gees on myynyt yli 110 miljoonaa levyä maailmanlaajuisesti. Heidän laulujaan ovat levyttäneet muun muassa Elvis Presley, Otis Redding ja uudemmat artistit kuten Steps ja Destiny's Child. Lauluja, joita Gibbin veljekset ovat kirjoittaneet mutta jotka ovat tunnetumpia muiden esittäminä ovat "If I Can't Have You" (Yvonne Elliman ja Kim Wilde), "Buried Treasure" (Kenny Rogers), "Love Me" (Yvonne Elliman), "Chain Reaction" (Diana Ross ja Steps), "Emotion" (Samantha Sang), "Woman in love", "Guilty" (Barbra Streisand ja myöhemmin Human Nature sekä Guy Sebastian nimellä "Guilty (One In A Million) vuonna 2004), "Heartbreaker" (Dionne Warwick) ja "Islands in the Stream" (Kenny Rogers ja Dolly Parton). Wyclef Jean sämpläsi "Stayin' Alive"-hittiä rap-kappaleeseen "We Trying To Stay Alive". Take That julkaisi "How Deep is Your Love?"-kappaleen ja Steps hitin "Tragedy". N-Trance teki "Stayin' Alive" - kappaleesta omana sovituksenaan suuren hitin.


title: Bee Gees

text: Bee Geesillä oli yhdeksän ykköshittiä Yhdysvalloissa Billboardin listoilla vuosina 1971-1979. Heidän kovin listasaavutuksensa USA:ssa tapahtui maaliskuussa 1978, kun neljä viidestä korkeimmin sijoittuneesta kappaleesta oli Gibbien kirjoittamia: omat esitykset "Night Fever" ja "Stayin' Alive" ykkösenä ja kakkosena, Samantha Sangin "Emotion" kolmosena ja Andy Gibbin "Love is Thicker Than Water" viidentenä. Tämä oli kaikkein lähinnä Beatlesien saavutusta huhtikuussa 1964, jolloin kaikki viisi korkeimmin sijoittunutta kappaletta olivat heidän esittämiään (neljä heidän itsensä kirjoittamia ja cover-versio Isley Brothersin "Twist and Shout"-kappaleesta). Vuoden 1977 viimeisestä viikosta elokuuhun 1978 Gibbien kirjoittamat kappaleet olivat ykkösenä 25 viikkona 32 viikosta, joihin kuuluu neljä peräkkäistä listaykköstä: "Stayin' Alive," "Love is Thicker Than Water," "Night Fever," ja "If I Can't Have You."


title: Bee Gees

text: Bee Gees on saanut uransa aikana viisi Grammy-palkintoa ja vuonna 1994 kaikki kolme kutsuttiin erikseen Songwriters Hall of Fameen. Vuonna 1997 yhtye pääsi Rock and Roll Hall of Fameen.


title: Bee Gees

text: Yhtye pääsi myös Vocal Group Hall of Fameen vuonna 2001. Vuonna 2002 Bee Geesin jäsenet saivat nimitykset CBE (Commander of the British Empire) Yhdistyneiden kuningaskuntien Uuden vuoden kunnialistalla. Robin ja Barry vastaanottivat palkintonsa toukokuussa 2004, Mauricen poika Adam otti palkinnot vastaan menehtyneen isänsä puolesta.


title: Itkettäjä

text: Itkettäjä eli yöitkettäjä on suomalaisessa kansanuskomuksessa pahansuopa olento, sairaus tai taika, joka saa vauvan itkemään usein öisin. Itkettäjän uskotaan tarttuneen lapseen jonkun ihmisen pahansuovan kateuden seurauksena.


Valko-Venäjän tasavaltalainen nuorisoliitto (ven. Белорусский республиканский союз молодежи, lyhenne БРСМ, BRSM), on nuorisojärjestö Valko-Venäjällä. Järjestön tavoitteena on lujittaa nuorison isänmaallisuutta ja iskostaa heidän mieliinsä oikeita eettisiä arvoja. Liiton jäsenet ovat 14-31 -vuotiaita.


title: Valko-Venäjän tasavaltalainen nuorisoliitto

text: Vuonna 2002 perustetun järjestön toimintaperiaate on hyvin samankaltainen kuin entisen Neuvostoliiton kommunistinen puolueen nuorisojärjestö Komsomolin. Nuorisoliittoa on syytetty simputuksesta ja tyhjistä lupauksista uusien jäsenten värväämiseen. Sitä pidetään yleisesti propagandavälineenä presidentti Aleksandr Lukašenkon hallinnon pönkittämiseksi.


text: Valko-Venäjän tasavaltalainen nuorisoliitto syntyi 6. syyskuuta vuonna 2002, kun kaksi silloista nuorisojärjestöä, Valko-Venäjän nuorisoliitto ja Valko-Venäjän isänmaallinen nuorisoliitto, yhdistettiin. Valko-Venäjän nuorisoliitto oli Komsomolin suora perinteen jatkaja. Yhdistämisen takana on Aleksandr Lukašenko, joka on toiminut nykyisessä virassaan maan johdossa vuodesta 1995 lähtien. Valko-Venäjän tasavaltalainen nuorisoliitto saa runsaasti tukea Valko-Venäjän hallinnolta, pääasiassa opetusministeriöltä ja presidentin taholta.


text: BRSM:lla on kolme virallista tunnusta: tunnusmerkki (käytetään mm. rintaneuloissa), lippu ja huivi. Tunnusmerkki pohjautuu Komsomolin tunnukseen (lippu, jossa Leninin pää), mutta siinä on Valko-Venäjän tunnusvärit, vihreä ja punainen sekä kullanvärinen kirjainlyhenne "БРСМ". Lippu noudattaa tunnusmerkin kanssa hyvin pitkälle samaa kaavaa. Jokaisella liiton jäsenellä on myös huivi, joka on väriltään punainen vihrein reunuksin.


title: Suomalainen kansanparannus

text: Suomalainen kansanparannus perustuu pitkälti käsityksiin henkiolennoista ja taioista ja niiden vaikutuksesta ihmiseen, sekä käytännön hoitotoimissa erilaisiin hoitaviin paikkoihin kuten saunaan sekä hoitaviin aineisiin ja esineisiin kuten yrtteihin ja taikaesineisiin.


title: Suomalainen kansanparannus

text: Parantaja eli parantamiseen erikoistunut henkilö oli usein koko yhteisön arvostama tietäjä, joka osasi paljon muutakin. Joillakin taas oli verenseisauttajan kyky.


title: Suomalainen kansanparannus

text: Tautien syyksi katsottiin usein paha henkiolento tai vihamielinen noita. Ihmistä vahingoittivat esimerkiksi henkiolentojen väki vihastuessaan, vihamielisten ihmisten ampumat noidannuolet ja kateet eli kateelliset ihmiset taikoineen. Syöpä oli mato, käärme tai muu olio, joka tunkeutui ihmiseen, ja söi tätä sisältäpäin. Riisi on tarkoittanut erilaisia kalvavia ja riuduttavia pitkäaikaisia sairauksia.


title: Suomalainen kansanparannus

text:
Asioille oli luonnollinen paikkansa, johon ne kuuluivat. Monet terveydelliset ja muutkin ongelmat johtuivat siitä, että asioita oli väärissä paikoissa, ja maailman järjestys ja tasapaino oli järkkynyt. Usein sairaus tai sairauden aiheuttanut henkiolento pyrittiin palauttamaan sinne, mistä se oli tullutkin, tai jos jotain puuttui ihmisestä, se pyrittiin palauttamaan ihmiseen. Esimerkiksi veden luona tarttunut sairaus johtui ihmiseen tarttuneesta veden väestä, joka piti palauttaa veteen.
Monia vaivoja hoidettiin loitsuin. Loitsuilla usein käskettiin tai pyydettiin henkiolentoja siirtymään luonnolliselle paikalleen. Loitsuilla myös pyydettiin parantamaan kykeneviä henkiolentoja puuttumaan asioihin.


title: Suomalainen kansanparannus

text: Ihmisen sielu tai jokin sielun osa, kuten "itse" saattoi lähteä omille teilleen, jolloin seurasi vakava sairaus tai masennus, "itsettömyys". Tällöin sielu tai sen osa oli palautettava ihmiseen.


title: Suomalainen kansanparannus

text: Käytännön hoito tapahtui usein saunassa. Saunassa asui tulen väkeä, henkiolentoja, jotka karkottivat muut, vihamieliset henkiolennot pois. Terva oli monikäyttöinen aine, jota käytettiin muun muassa vammojen, täiden ja iho-oireiden hoitoon.


title: Suomalainen kansanparannus

text: Nykyisin kansanparannuksen perinne on lähes täysin katkennut. Vielä 1800-luvulla siihen jouduttiin kuitenkin turvautumaan usein, sillä lääkäreitä oli vähän ja lääketiede kehittymätöntä. Usein saattoi jopa olla parempi tulla loitsituksi tai saunotetuksi, kuin joutua 1800-luvun lääketieteen armoille. Suomalaisen kansanparannuksen viimeisiä vaiheita kuvaa sananlasku: "”Jos ei viina, terva eikä sauna auta niin silloin perii hauta”" Tässä vaiheessa oltiin jo luopumassa yliluonnollisista selityksistä, ja turvauduttiin toimiviksi koettuihin keinoihin lääkärin hoitojen korvikkeena tai lisäksi.


title: Agathon Meurman

text: Agathon Meurman, ”Kangasalan Karhu”, (9. lokakuuta 1826 Kangasala – 17. tammikuuta 1909 Helsinki) oli suomalainen kunnallisneuvos, poliitikko, suomalaisuusmies, sanomalehti- ja tietokirjailija ja aikansa huomattavimpia yhteiskunnallisia vaikuttajia. Hän on myös suomalaisen tietosanakirjan isä.


title: Agathon Meurman

text: Agathon Meurman syntyi Meurmanien säätyläissukuun. Hänen isänsä, Ruotsin armeijasta eronnut tykistökapteeni Karl Otto Meurman, omisti Liuksialan kartanon Kangasalla. Äiti Amalia Loviisa Arwidsson oli kuuluisan kirjallisuusmiehen Adolf Ivar Arwidssonin sisar. Koulunsa Meurman kävi pääsääntöisesti Pietarissa, mutta valmistui ylioppilaaksi 1844 professori Aminoffin koulusta. Ylioppilastutkinnon jälkeinen koulutus jäi kuitenkin häneltä kesken, sillä hän keskeytti opintonsa niin Helsingin yliopistossa kuin Mustialan maanviljelyskoulussakin. Muistona koulunkäynnistä Meurmanilla oli talonpoikaiseen rahvaaseen verrattuna erinomainen laaja ja hyvä kielitaito.


title: Agathon Meurman

text: Meurmanin suurin elämäntyö, jonka ympärille hänen kaikki muu kirjallinen ja yhteiskunnallinen toimintansa nivoutuu, oli Liuksialan kartanon saattaminen toimivaksi suurtilaksi. Talon isännyyttä hän alkoi hoitaa isänsä kuoltua vuonna 1845. Hänen aikanaan Liuksialasta tulikin hyvin hoidettu maatila, jossa noudatettiin säästäväisyyttä ja kehiteltiin uusia maatalouden tuotantomenetelmiä.


title: Agathon Meurman

text: Agathon Meurmanin puoliso oli Aline Fredrique o.s. Tallqvist (24. marraskuuta 1835 Hamina – 17. helmikuuta 1899 Helsinki). Alinen vanhemmat olivat Kangasalan rovasti Henrik Tallqvist ja tämän puoliso Antoinette Sofia Gustava (o.s. Stjernvall). Kanslianeuvos Werner Elias Liuksiala oli Agathon Meurmanin ja Aline Tallqvistin poika.


title: Agathon Meurman

text: Kotitilaansa viljellessä Meurman alkoi kirjoitella sanomalehtiin. Kannanotoissaan hän oli vankkumaton suomenmielinen ja terävällä ja iskevällä tyylillään hän herätti melko suppean suomalaisen lehtien lukijakunnan mielenkiinnon. Enoltaan A. I. Arwidssonilta hän sai myös vaikutteet tämän poliittisen näkemyksensä muodostamiseksi. Toinen merkittävä hänen poliittiseen ajatteluunsa vaikuttanut henkilö oli G. Z. Forsman (myöh. Yrjö Sakari Yrjö-Koskinen), johon hän oli tutustunut sukulaisvierailullaan Hämeenkyrössä. Yhdessä Yrjö Koskisen kanssa hänestä tuli suomalaisen puoleen johtohahmo aina vuodesta 1863 lähtien.


title: Agathon Meurman

text: Omassa elinympäristössään Meurman osallistui innokkaasti ja antautuen kunnalliseen toimintaan. Tämä puolestaan oli itsestään selvä askel kohden valtakunnan politiikkaa ja valtiopäiviä. Valtiopäiville hän osallistui 1872–1900, aikana jona kansanedustuslaitoksemme kehitti toimintamuotojaan, jotka osittain jatkuvat vielä tänäänkin.


title: Agathon Meurman

text: Meurman oli jäsenenä talonpoikaissäädyssä ja kohosi säätynsä vaikutusvaltaisimmaksi jäseneksi. Usein Meurmanin mielipide tuli koko säädyn yhteiseksi mielipiteeksi, joka sitten esiteltiin eteenpäin. Vain harvat, esimerkiksi Juhana Idänpään-Heikkilä, uskalsivat nousta vastustamaan Kangasalan karhun näkemyksiä. Usein vastustajia kohtasi tyly tappio, ensin säädyn sisällä ja todennäköisesti myös seuraavissa valtiopäivämiesvaaleissa.


title: Agathon Meurman

text: Agathon Meurman kuitenkin edusti yhteiskunnallisesti melko konservatiivista näkemystä ja sen tähden loppuvaiheissa puolueen nuorempi ja ns. radikaalimpi siipi nousi jossain määrin häntä vastaan. Riita kosketti ensisijaisesti kieliasiaa, jossa Kangasalan Karhu oli sovinnollisempi ja taipuisampi kompromisseihin kuin nuoret kieliradikaalit.


title: Agathon Meurman

text: Meurman oli keskeinen henkilö 1800-luvun maahanmuuttokysymyksessä ja vastusti pitkään juutalaisten asuttamista Suomeen.


title: Agathon Meurman

text: Kirjoittajana Agathon Meurman oli monipuolinen. Hänen tuotantonsa käsittää tekstejä lehtiartikkeleista tietosanakirjaan. Aluksi Meurman kirjoitti lehtikirjoituksensa ruotsiksi, mutta Yrjö Koskisen vaikutuksesta hän vuonna 1863 vaihtoi kirjoituskielensä suomeksi. Artikkeleita ilmestyi lähes kaikissa tuona aikana ilmestyneissä ruotsin- ja suomenkielisissä lehdissä.


title: Agathon Meurman

text: Meurman oli taitava kirjoittaja myös suomeksi ja hänen muistelmansa kuin historialliset tutkielmansakin ovat mielenkiintoista luettavaa vielä tänäänkin. Samoin hänen kielensä on pysynyt hyvin elävänä ja lukukelpoisena. Eritoten 1800-luvun loppu oli Meurmanilla tuotteliasta kirjoittamisen aikaa. Myös Meurmanin teoksissa käsitellyt aiheet olivat monipuolisia, muistelmista sanakirjoihin. Suuressa osassa hänen kirjoituksiaan onkin oman koetun ja eletyn poliittisen elämän muistelua ja dokumentointia, näin esimerkiksi suuret nälkävuodet ja suomen kielen uuden aseman historialliset piirteet tulevat aikalaiskirjoittajan mukaisina esille.


title: Agathon Meurman

text: Kirjojen tekemisen lisäksi Meurman myös arvosteli kirjallisuutta, ja täten hän joutui ristiriitaan muun muassa Minna Canthin ja muiden tämän kaltaisten "naturalistien" kanssa, mukaan lukien Aleksis Kivi. Tämä osaltaan kuvaa Meurmanin konservatiivisuutta, olivathan hänen omat kirjansa tiukasti kiinni yhteiskunnallisissa tapahtumissa ja muutoksissa, joissa hän itsekin oli ollut mukana.


title: Agathon Meurman

text: Vuosina 1883–1890 ilmestyi erillisvihkosina Meurmanin toimittama "Sanakirja yleiseen siwistykseen kuuluwia tietoja varten", joka oli ensimmäinen suomenkielinen tietosanakirja. Hanke oli vaativa, varsinkin kun suomenkielisiä esikuvia ei juuri ollut. Meurman ryhtyi työhön hieman peloissaan, sillä hän oli mielestään kurja oikolukija. Kiivaana suomenmielisenä Meurman halusi kuitenkin rakentaa suomen kieltä kaikin kirjallisin keinoin. Ruotsinmieliset vaativatkin juuri erilaisia näyttöjä suomen kielen sopivuudesta sivistyksen ja hallinnon tarpeisiin.


title: Agathon Meurman

text: Kun Meurmanin kirja ilmestyi, oli käsite tietosanakirja vielä tuntematon kielessämme; siksi kirjan nimenä on sanakirja. Meurmanin alkuperäinen ajatus vain pienestä sivistyssanakirjasta paisui kustantajan yllytyksestä. Työn tuloksena syntyi kuitenkin 948-sivuinen teos, jossa on noin 12 000 hakusanaa. Sanakirja kokonaisuudessaan ei ollut kirjoittajansa omaa ideointia, sillä perusvalikoima on kopioitu kaksiosaisesta saksankielisestä teoksesta "Meyers Handlexikon des allgemeinen Wissens". Meurman itse lisäsi sanastoon muun muassa sellaisia sanoja kuin "sähkö" ja "kaasu" sekä suomalaisia henkilö- ja paikannimiä.


title: Viha (sairaus)

text: Vihat olivat suomalaisen kansanperinteen ja kansanparannuksen tuntemia sairauksia, joiden alkusyynä olivat jossain tietyssä ympäristössä asuvat haltijoiden väet. Jos tätä ympäristöä loukattiin, saattoivat sen haltijoiden vihat kohdistua ja tarttua loukkaajaan. Esimerkiksi veden viha saattoi tarttua pelästymällä vedessä, maan viha taas kaatumalla maahan. Vihoja hoidettiin yleensä pyrkimällä palauttamaan ne paikkaan ja ympäristöön, josta ne olivat peräisin ja jonne ne siten kuuluivat. Tämä merkitsi joko tartunnan aikaansaaneen ympäristön aineiden käyttöä hoidossa, tai hoidon tapahtumista tässä ympäristössä.


title: Viha (sairaus)

text: Vihan oirehtimista ja kivun tuntemuksia kutsuttiin vihoitteluksi.


title: Viha (sairaus)

text: Kylmänvihat nimitystä käytettiin kuoliosta.


title: Viha (sairaus)

text: Veden vihat eli vesihiidet tarttuivat järvestä, joen pyörteestä tai rannalta. Erityisen vaarallisia paikkoja olivat umpilammet ja kosken pyörteet. Vesihiisi oli samalla nimitys myös vedenhaltijoille eli veden väelle, joiden katsottiin siirtyneen vesihiiteen sairastuneeseen ihmiseen. Veden vihan saattoi saada esimerkiksi pelästymällä ollessaan uimassa tai jos kiroili veden äärellä. Veden vihat saattoivat ilmetä perinteestä riippuen esimerkiksi turvotuksena, kutinana tai rakkuloina. Veden vihoja parannettiin yleensä veden luona, jolloin niiden toivottiin palaavan takaisin vedenhaltijoille. Veden vihat saatettiin yrittää karkottaa myös tulen haltijoiden eli tulen väen avulla.


title: Viha (sairaus)

text: Maan vihat eli maahisen tai maannenän saattoi saada, jos kaatui maahan ja täten loukkasi maan väkeä. Maan vihat saattoivat ilmetä ihosairauksina, turvotuksena tai silmäkipuina. Maan vihoja hoidettiin usein oletetun tartuntapaikan maalla, jolloin vihojen uskottiin joutuvan takaisin maanväelle.


title: Viha (sairaus)

text: Tulen vihat tarkoittivat palovammoja. Nämä oli aiheuttanut tulessa asuva tulen väki. Tulen väkeä saatettiin käyttää muiden vihojen parantamiseen siten, että ne peloteltiin pois. Tämä saattoi tapahtua esimerkiksi saunassa. On voinut perustua hyvinkin arkikokemukseen, että vedessä syntyneeseen sairauteen on lämmin sauna voinut olla hyvä hoito.


title: Viha (sairaus)

text: Metsän vihat, metsännenät tai metsähiidet olivat metsässä tarttuvia sairauksia, joita saattoi saada esimerkiksi pelästymällä metsässä tai loukkaamalla itsensä puuhun. Metsähiisi on myös hiisi-olento, joka sairastuttaa ihmisen. Metsän vihat aiheuttanut metsänväki asusti usein muurahaiskeossa. Metsähiisien parantamiseen etsittiin esimerkiksi muurahaiskeon havunneulasia tai muurahaiskuningattaria eli ”muurahaisten lehmiä”. Myös puissa asui metsän väkeä, ja varsinkin yksin kasvavista tai varreltaan haarautumattomista puista tehdyllä vihdalla tai vastalla saattoi pestä sairaudet pois.


title: Viha (sairaus)

text: Jos metsän vihat olivat tulleet loukkaantumalla puuhun, piti tämän puun lastulla painella vammaa.


title: Viha (sairaus)

text: Puun vihat saattoivat tarkoittaa esimerkiksi puutikkua ihon alla.


title: Viha (sairaus)

text: Raudan vihat tarkoittivat lähinnä raudan tuottamia haavoja ja vammoja. Raudan vihoja hoidettiin tavanomaisten keinojen, kuten haavan sitomisen, hauteiden ja puhdistamisen lisäksi lukemalla raudan syntysanoja, jotka velvoittivat rautaa korjaamaan tekemänsä vahingot. Usein tarvittiin myös verenseisauttajaa.


title: Viha (sairaus)

text: Kalmannenä johtui kalman väestä


title: Kimmo Kinnunen

text: Kimmo Paavali Kinnunen (s. 31. maaliskuuta 1968 Äänekoski) on suomalainen entinen keihäänheittäjä ja kaksinkertainen MM-mitalisti, nykyään keihäänheiton valmentaja. Urallaan hän edusti Äänekosken Urheilijoita. Ammatiltaan Kinnunen on metsäteknikko. Hän on naimisissa entisen pikajuoksijan Sari Raumalan kanssa ja heillä on neljä lasta. Kinnunen toimi Suomen Urheiluliiton keihäänheiton lajivalmentajana vuosina 2009–2016. Hän valmentaa nykyään latvialaisia keihäänheittäjiä.


title: Kimmo Kinnunen

text: Kinnunen oli jo nuoruudessaan lupaava keihäänheittäjä. Vuonna 1984 hän heitti 16-vuotiaiden maailmanennätyksen tuloksella 82,34. Kinnusen uran suurin saavutus on maailmanmestaruus ensimmäisistä maailmanmestaruuskisoistaan 1991. Hän heitti loppukilpailun avausheitollaan oman ennätyksensä 90,82 metriä. Kinnusen toiseksi paras heitto finaalissa kantoi vain 82,74. Samana vuonna hänet valittiin Suomen Vuoden urheilijaksi.


title: Kimmo Kinnunen

text: Barcelonan kesäolympialaisissa Kinnunen oli neljäs ja seuraavista MM-kisoista Stuttgartissa 1993 hän saavutti hopeaa. Vuoden 1996 Atlantan kesäolympialaisissa Kinnunen sijoittui seitsemänneksi tuloksella 84,02 metriä ja Soulin kesäolympialaisissa Kinnunen oli kymmenes. Huolimatta MM-kullastaan ja -hopeastaan Kinnunen ei ole koskaan voittanut keihäänheiton Suomen mestaruutta.


title: Kimmo Kinnunen

text: Seuraavina vuosina Kinnusen ongelmaksi muodostuivat toistuvasti vaikeudet heittää arvokisojen karsintarajan yli, ja hän jäikin usein arvokisoihin valitun ryhmän ulkopuolelle tai kotiinjääväksi varamieheksi. Vielä kesällä 2003 Kinnunen heitti keihästä 74,54 metriä.


title: Kimmo Kinnunen

text: Myös Kimmo Kinnusen valmentaja ja isä Jorma Kinnunen menestyi keihäänheittäjänä saavuttaen sekä olympiahopeaa 1968 että maailmanennätyksen 1969. Urheilu-uransa jälkeen Kimmo Kinnunen on valmentanut muun muassa poikaansa Jamia, Zigismunds Sirmaista ja Līna Mūzea,


title: Kimmo Kinnunen

text:
Kinnunen on Äänekosken Sarjakuvaseuran aktiivijäsen.
Kinnusen vuonna 1991 heittämä 90,82 on heitetty jälkikäteen kielletyllä keihäsmallilla ja sillä heitetyt heitot on pyyhitty pois virallisista tilastoista.


title: Kimmo Kinnunen

text: Urheiluliiton lajivalmentajana toiminut Kari Ihalainen kertoi Kimmon nostaneen puolikyykystä 360 kiloa ennen Barcelonan vuoden 1992 olympiakisoja.


title: Mururoa

text: Mururoa eli Moruroa on atolli Ranskan Polynesiassa, eteläisellä Tyynellä valtamerellä. Se on osa Tuamotun saariryhmää. Atolli sijaitsee noin 1 200 kilometrin päässä Ranskan Polynesian pääsaaresta Tahitista.


title: Mururoa

text: Vuosina 1966–1996 Ranska teki Mururoalla ja läheisellä Fangataufan atollilla ydinkokeita. Kokeita vastusti näkyvästi muun muassa Greenpeace-järjestö, jonka laivan Rainbow Warriorin ranskalaiset agentit upottivat Aucklandin satamaan Uudessa-Seelannissa vuonna 1985.


title: Namor

text: Namor on Marvel-kustantamon luoma antisankari. Namorin ensiesiintyminen tapahtui erittäin harvinaisessa "Motion Picture Funnies Weekly" -lehdessä (lehtiä on jäljellä enää kahdeksan kappaletta ja ne löydettiin vuonna 1974 kustantajan varastosta). Namorin loi vuonna 1939 Bill Everett, jonka mukaan Namorin nimen inspiraation lähde on Samuel Coleridgen runo Vanhan merimiehen tarina.


title: Namor

text: Namor on merenalaisen Atlantiksen kuningas, vaikka onkin merikapteeni Leonard McKenzien ja atlantilaisen prinsessa Fenin lapsi, jolla on sekä Homo mermanus -rodun että myös ihmisten kyvyt. Namor on yksi ensimmäisistä antisankareista sarjakuvissa. Hän oli hyväluonteinen, mutta äkkipikainen ja kostonhimoinen sankari, joka rankaisi "pinnalla-eläjiä" pienemmästäkin loukkauksesta Atlantista vastaan. Namor on myös Marvelin ensimmäinen mutantti.


title: Namor

text: Suomessa Namor esiintyi ensimmäisen kerran Ihmesarjan numerossa 2 (1967).


title: Namor

text: Namorin tarina sai alkunsa vuonna 1920, kun kapteeni Leonard McKenzien alus oli tutkimusmatkalla Antartktiksella. McKenzie ja paranormaaleihin asioihin erikoistunut Paul Destine löysivätkin muinaisen lemurian kaupungin, josta Destine löysi tarunomaisen Käärmekruunun. Vallanhimoinen Destine aikoi käyttää kypärän voimia omiin tarkoituksiinsa, jolloin McKenzie hautasi hänet ja kaupungin räjähteiden avulla lumivyöryn alle.


title: Namor

text: Paluumatkallaan, kamppaillessaan jäämassoja vastaan räjähtein McKenzie tuotti tietämättään suurta vahinkoa pohjassa sijaitsevalle Atlantiksen pääkaupungille. Atlantiksen kuningas Thakorr käski tytärtään Feniä lähettämään tiedustelijoita häirinnän syyn löytämiseksi, mutta omapäinen tytär lähtikin itse matkaan.


title: Namor

text: Nauttimalla erikoisrohtoa Fen kykeni hengittämään maan päällä viisi tuntia, mutta jäi kuitenkin kiinni tutkiessaan laivaa lähemmin. Miehistö ei ollut koskaan ennen nähnyt "homo mermanuksen" edustajaa, mutta Fenin sinisestä ihosta huolimatta hänen ja kapteeni McKenzien välille kehittyi suhde.


title: Namor

text: Usean viikon kuluttua kuningas Thakorr lähetti sotilaansa etsimään tytärtään ja syntyneessä välikohtauksessa McKenzie sai surmansa. Kuukausia myöhemmin Fen synnytti punertavaihoisen poikalapsen, jonka nimesi Namoriksi.


title: Namor

text: Poika omasi molempien rotujen kyvyt. Namor kykeni vaivatta hengittämään niin maalla kuin vedenkin alla. Sen lisäksi hänellä oli atlantislaisten voimat moninkertaisina ja nilkoissaan arvoitukselliset siivet, jotka antoivat hänelle kyvyn lentää (tätä kykyä ei ole kummallakaan rodulla).


title: Namor

text:
Atlantis oli ihmiskielteinen paikka ja Namor oppi suhtautumaan "pinnalla eläjiin" kyynisesti, ellei jopa vihamielisesti. Useaan otteeseen hän nousi maanpinnalle ottamaan yhteen Ihmissoihdun kanssa. Nuori poliisi Betty Dean (joka oli ensimmäisiä Namorin kunnioittamia ihmisiä) sai Atlantiksen Prinssin uskomaan, että hänen todellisia vihollisiaan olivat natsi-Saksa ja muut Akselivaltoihin kuuluvat maat.
Namor toimikin yhdessä Kapteeni Amerikan ja Ihmissoihdun kanssa Hyökkääjät-nimisessä supersankarijoukossa. Sodan loppumisen jälkeen Namor taisteli rikollisuutta vastaan Voittajiksi kutsutussa joukkueessa.


title: Namor

text: Vallanhimoinen Destine oli kuitenkin elossa ja tuhosi Atlantista Käärmekruunun voimien avulla. Sen avulla hän pyyhki Namorin mielen puhtaaksi ja käski tämän lentää New Yorkiin. Täältä Ihmenelosten Liekki löysi Namorin kodittomana kulkurina ja onnistui palauttamaan tämän muistin. Namor kuitenkin löysi palatessaan Atlantiksen raunioina ja syytti siitä ihmiskuntaa. Ihmeneloset ottivat monet kerrat yhteen Atlantiksen prinssin kanssa, joka liittoutui useasti Tohtori Doomin kanssa. Namorin ja Näkymättömän Tytön välille kehittyi molemminpuolinen ihastus.


title: Namor

text: Myöhemmin Namor löysi retkillään eskimoiden palvoman jäälohkareen, jonka raivoissaan heitti mereen. Myöhemmin selvisi, että lohkareen sisällä oli maannut Kapteeni Amerikka, jonka Kostajat löysivät myöhemmin.


title: Namor

text: Namor meni myös naimisiin serkkunsa Lady Dorman kanssa, mutta hänen vihollisensa Llyra tappoi morsiamen, jolloin Namor meni melkein sekaisin surustaan. Atlantislaiset saivat tarpeekseen kuninkaastaan, joka kulutti aikaansa enemmän ihmisten maailmassa. Niinpä Namor vetäytyi valtaistuimeltaan ja toimi hetken Kostajien riveissä. Nykyään Namor viettää hyvin itsenäistä elämää.


title: Namor

text: Namoria on toistuvasti kutsuttu Marvel-universumin ensimmäiseksi mutantiksi, mikä pitääkin paikkansa, ottaeen huomioon hahmon ensiesiintymisen julkaisuajankohdan (1939). Marvel-universumin kuvitteellisessa historiassa Namor ei kuitenkaan ole ensimmäinen. Näitä Namoria vanhempia mutantteja ovat Tuho (syntynyt joskus 30. vuosisadalla eaa.), Selene (vähintään 10.000 eaa.), Wolverine (1800-luku), Mystikko ja Kohtalo (tarkka synnyinaika tuntematon, luultavasti satoja vuosia, demoninen mutantti Azazel "jne".


title: Namor

text: Namorin pääasialliset mutaatiot, joita niin atlantislaisilla (Homo mermanus) kuin ihmisilläkin on, ovat hänen kykynsä lentää, fyysinen voima joka ylittää moninkertaisesti tavallisen atlantislaisen ja Namorin outo kyky johtaa ja varastoida sähköenergiaa. Näitä ominaisuuksia ei voida selittää kahden rotujen yhdistyneen fysiologian avulla, joten Namor on siis luokiteltava mutantiksi.


title: Namor

text: Namoria ei kuitenkaan kutsuttu Marvelilla mutantiksi ennen 1990-lukua. 1960-luvun alussa esitellyt kaikkien meren elävien voimat eivät olisikaan näyte mutanttivoimista. Mutantilla ei Marvelin mukaan ole eri voimia joilla ei ole yhteyttä toisiinsa. Nyt Namorin nuo kyvyt onkin unohdettu tietoisesti.


title: Namor

text: Namora oli Namorin serkku ja naispuolinen vastine. Namora esiintyi sarjakuvissa jo vuonna 1947, vuosia ennen Teräsmiehen serkkua Terästyttöä. Namoralla oli jopa oma lyhytaikainen lehtensä, ja soolosarjoja antologialehdissä. Namorakin palasi mukaan Namorin 60-luvun lehteen, mutta Llyra tappoi hänet.


title: Namor

text: Namorita tuotiin mukaan Namoran kuoleman jälkeen tämän tyttärenä. Myöhemmin kuitenkin selvisi että Namora ei voinut saada lapsia ja että Namorita oli Namoran klooni. Namora oli pitkään vakituinen sivuhahmo ja Namorin apulainen. Namora oli myöhemmin Uusien Soturien jäsen, mutta kuoli kahden muun ryhmän jäsenen kanssa vuonna 2006, kun Kapteeni Ihmeen vanha vihollinen Nitro räjäytti Stamforen kaupungin, jossa hän sekä kolme muuta Lautalta karannutta vankia olivat piileskelleet.


title: Namor

text: Sekä Namoralla että Namoritalla oli täsmälleen samat kyvyt kuin Namorilla. Namoran jalkojen siivet vain katosivat jo varhain ilman selitystä.


title: Namor

text: Illuminatiin liityttyään Namor huomasi olevansa kiusallisessa asemassa. Ryhmän muut jäsenet halusivat lähettää Hulkin kauas pois maapallolta, rauhallisen vehreälle planeetalle, mutta Namor ei suvainnut tätä. Vastalauseeksi hän jätti ryhmän. Nitron tapettua Sisällissodan alkuvaiheessa hänen serkkunsa Namoritan ja Illuminati pyysi Namoria takaisin joukkoonsa. Namor vastusti tätäkin. Kostoksi serkkunsa kuolemasta Namor lähetti valtakuntansa agentteja estimään superroistoa tuotavaksi Atlantiksen oikeuden eteen. Myöhemmin atlantislainen diplomaatti surmataan ja Namor ryhtyy armeijansa kanssa tukemaan Kapteeni Amerikkaa.


title: Namor

text: Omaperäisen geneettisen perimänsä vuoksi Namor on ainutlaatuinen. Häntä pidetään Marvel-universumin ensimmäisenä mutanttina, koska hänen lentokykynsä ei selity kummankaan rodun geeniperimästä.


title: Namor

text: Namorilla on valtavat fyysiset voimat ja on voimakkain atlantislainen koskaan. Hänen voimansa on kuitenkin kiinteässä sidoksissa veteen. Mikäli Namor on vedessä tai ilmankosteus on suuri, kykenee hän nostamaan 85 tonnia.


title: Namor

text: Nykyään ja päätellen lukuisista voimanponnistuksista Namor kuitenkin kuuluu Marvelin 100 tonnia nostavien joukkoon (vaikka on useasti nostanut huomattavasti enemmän kuin tämä - esim. murskasi kerran arkkivihollisensa Attuman nostamalla veden alla Toisen maailmansodan aikaisen taistelulaivan [n. 20 000–30 000 tonnia] ja murskaamalla sillä vihollisensa). Namorin keho kestää suuria kylmyys- ja painemääriä ja hänen näkökykynsä on erittäin tarkka varsinkin näköspektrin virheällä osalla.


title: Namor

text: Namorin uintinopeus on luokkaa 185,2 mpk:n tuntivauhdilla. Hän kykenee pitämään tätä nopeutta yllä useita tunteja. Siipiensä avulla Namor voi lentää n. 60 km/h 11 tunnin ajan ja kykenee nostamaan suuriakin painoja lentäessään (tehokkaasti n. kaksi tonnia, maksimissaan Namor on kantanut yhdellä kädellä 50 tonnin painoista ankkuria).


title: Namor

text: Namor on myös osoittanut, että hänellä on kyky generoida massiivisia sähkölatauksia ruumiistaan, kuten sähköankerias. Kyky vaatii kuitenkin pitkän latausajan. Tämä on luultavasti jäänne nykyajan käsikirjoittajien hylkäämästä ideasta, jonka mukaan Namor voi matkia kaikkien merenelävien voimia.


title: Namor

text: Namorilla on kuitenkin tietynlainen tutka, jonka avulla hän voi "nähdä" näkymättömiä olentoja. Harvoin esille tuotu voima on myös Namorin kyky kommunikoida telepaattisesti merenelävien kanssa.


title: Namor

text: Oman voimansa lisäksi Namor kykenee hyödyntämään kaikenlaisten merenelävien voimia. Hänen tiedetään ainakin hyödyntäneen salaperäisen Mento-kalan kykyjä välittää ajatuksiaan tuhansien kilometrien päähän Atlantiksesta ja herättäneen maagisella Proteuksen torvellaan massiivisia merihirviöitä taistelemaan ihmisiä vastaan.


title: Namor

text: Namor ja muut atlantislaiset tietävät myös jokaisen uponneen aarrelaivan sijainnin ja kykenevät näiden rikkauksien avulla hankkimaan itselleen pinnalla eläjien salaisuuksia.


title: Namor

text: Atlantislaisen miehen keski-ikä on n. 122 vuotta, joten Namor lienee tällä hetkellä elämänsä vedossa.


title: Namor

text: Namorin kaikki voimat ovat kuitenkin yhteydessä vesielementtiin. Namor tarvitsee jatkuvasti kosteutta ja jos hän joutuisi kokonaan eroon vedestä viikonkin ajaksi, kuolisi Atlantiksen Prinssi nestehukkaan.


title: Namor

text: Namor on taistellut pitkän elämänsä aikana lukuisia vastustajia vastaan niin maalla kuin merelläkin (ja joskus ilmassakin). Tunnetuimpia ja useimmiten juuri Namoriin yhdistettäviä vastustajia ovat: Ultimate Marvel -jatkumossa Ihmeneloset tutkivat muinaisen Atlantiksen raunioita ja löysivät 9000 vuotta vanhan haudan, jossa Namor makasi syvässä unessa. Paljastuikin, että Ultimate Namor on atlantislainen rikollinen pahinta mahdollista laatua. Namor yritti valehdella Reed Richardsille alkuperästään, mutta tämä huomasi kielenkääntäjällään Namorin yrittävän salata jotain.


title: Namor

text: Namor on osoittanut kykenevänsä sietämään täydellä voimalla iskettyjä liekki-iskuja Johnny Stromilta, painimaan fyysisesti samassa tasossa Möykyn kanssa ja yrittänyt jopa venyttää Reed Richardsin katkeamispisteeseen. Namor hallitsee mentaalisesti vettä ja hän on luonut valtavan hyökyaallon, jolla uhkasi tuhota koko Manhattanin.


title: Namor

text: Namor on myös osoittanut olevansa äärimmäisen älykäs. Hän oppi englannin kielen vain kuuntelemalla Ihmenelosten ja YPKVV:n agenttien keskustelua muutaman minuutin ajan. Namor lopetti raivoamisen Nakymättömän naisen suudellessa häntä, jonka jälkeen hänet on vain mainittu harvakseltaan Ultimate Marvel -sarjakuvissa.


title: Namor

text: Elokuvastudio Universal Pictures on julkistanut kiinnittävänsä ohjaaja Jonathan Mostowin Prinssi Namorista kertovan elokuvan ohjaajaksi. Mostow on ohjannut myös U-571-sukellusvene-elokuvan vuonna 2000 ja "Terminator 3 – koneiden kapina" -elokuvan vuonna 2003. Aikaisemmin huhuttiin Chris Columbuksen tarttuvan Namor-elokuvaan. Kevin Misher toimii elokuvan tuottajana ja käsikirjoituksen tekee David Self.


title: Namor

text: Namor on yksi NPC-hahmoista "" -pelissä.


title: Namor

text: George R. R. Martinin tieteisromaanissa "Tuf Voyaging" merihirviöiden täyttämä merimaailma on saanut nimekseen Namor.


title: Ultimate Marvel

text: Ultimate Marvel on Marvelin sarjakuvamaailma, jossa esiintyy Marvelin tunnettuja sarjakuvahahmoja kuten Hämähäkkimies, Ryhmä-X ja Kostajat. Ultimate Marvelin erona muihin Marvelin julkaisuihin on hahmoille luodut modernisoidut henkilöhistoriat. Siinä on myös karsittu vanhojen versioiden pitkän historian taakkaa. Ultimate Marvel on saanut vaikutteita Marvel-sarjakuviin pohjautuvista elokuvista ja Marvelin eeppisimmistä seikkailuista. Ultimate Marvelin perusajatus oli tuoda vanhat hahmot tutuiksi tämän päivän nuorisolle.


title: Ultimate Marvel

text: Ensimmäinen Ultimate Marvel -sarjakuvalehti vuonna 2000 oli Ultimate Spider-man. Suomessa ensimmäinen julkaisu suomennettiin Mega-Marvel -lehden numerossa 3/2002.


title: Pääsiäisnoita

text: Pääsiäisnoidat ("pääsiäistrullit", "trullit" tai "rullit") liittyvät pääsiäisajan mytologiaan. Nykyään tunnetaan varhaisesta pääsiäisnoitailmiöstä muuntunut lasten leikkinä toteutuva niin sanottujen virpovien noitien perinne. Ruotsin kielessä "troll" tarkoittaa peikkoa.


title: Pääsiäisnoita

text: Historiallisesti trullit ovat erityisesti kotieläimiä kohtaan pahantahtoisiksi uskottuja olentoja tai näitä esittäviä ihmisiä. Pääsiäisnoitailmiöön liittyy kaksi tasoa. Uskottiin, että kotieläimet ovat pitkäperjantain ja lankalauantain illan aikana alttiina pahalle. Toisaalta tuolloin harjoitettiin nimenomaan tätä uskomusta vahvistavia menoja, kuten esimerkiksi leikattiin eläimistä karvoja ja nahanpaloja. Trulleina toimivat yhteisöstä syrjäytyneet naiset, jotka näin ilmaisivat naapureitaan kohtaan tuntemaansa kateutta.


title: Pääsiäisnoita

text: Perimätiedon mukaan, jos trulli pääsi navettaan, lehmät menehtyivät seuraavana talvena outoihin tauteihin. Sen ajan ihmisille karja oli elintärkeää. Mikäli trulli pääsi viemään karvoja tai nahanpaloja eläimestä, karjaonni saattoi olla menetettyä. Trulleja yritettiin estää pääsemästä navettaan mm. kellojen, teräaseiden, virsikirjojen, elohopean, viisikannan ja ristinmerkkien avulla. Epäiltiin, että navetasta yllätetty trulli saattoi muuttaa itsensä kaksihaaraiseksi tadikoksi tai heinähangoksi.


title: Pääsiäisnoita

text: Uskottiin, että pitkäperjantain ja pääsiäissunnuntain välisenä lauantaina Jumalan suojeleva vaikutus on pienimmillään ja silloin noidat pääsivät mellastamaan maailmassa. Kristinuskon mukaan Jeesus Nasaretilainen kuoli pitkänäperjantaina ja nousi kuolleista pääsiäissunnuntaina. Siksi juuri kyseisenä lauantaina pelättiin noitia ja pahan karkottamiseksi muun muassa poltettiin pääsiäiskokkoja.


title: Pääsiäisnoita

text: Nykyinen pääsiäisnoitaleikki on lasten viihteeksi kehitetty yhdistelmä "trulliperinnettä" (noidaksi pukeutuminen) ja palmusunnuntain "virpomisperinnettä" (virpovitsat, onnentoivotus ja palkan vaatiminen). Historiallisesti virpominen ja trullit ovat siis vastakkaisia ilmiöitä (virpominen liittyy ”siunaamiseen” ja trullit ”kiroamiseen”). Etelä- ja Keski-Pohjanmaalla ”trullitellaan” pääsiäislauantaisin.


title: Pääsiäiskokko

text: Pääsiäiskokko on pääsiäisenä, yleensä pääsiäislauantaina tai sitä seuraavana yönä poltettava rovio. Tapa esiintyy Suomessa lähinnä Pohjanmaalla. Aiemmin uskottiin, että juuri tuona päivänä, jolloin Jeesus oli kuolleena, Jumalan suojeleva vaikutus oli pienimmillään, ja kokkoja poltettiin noitien ja pahojen henkien karkottamiseksi. Uskomus oli, että mitä enemmän kokosta nousi savua ja kipinöitä, sen parempi. Noidat ja muut pahat henget eivät päässeet savun ja kipinäsateen läpi ihmisiä vahingoittamaan.


title: Pääsiäiskokko

text: Vuodesta 1983 lähtien myös Helsingin Seurasaaressa on joka vuosi pääsiäislauantaina sytytetty kaksi kokkoa. Tilaisuuden järjestää Helsingin Keskipohjalaiset ry.


title: Pajunkissa

text: Pajunkissa on pajun pehmeä kukinto, joka aukeaa varhain keväällä ennen lehtien tuloa. Suomessa pajunkissojen puhkeaminen lumien sulaessa on kevään merkki. Monet asettelevat keväisin keräämiään pajun oksia maljakkoon koristeeksi.


title: Pajunkissa

text: Suomalaisessa kristillisessä perinteessä pajunkissat liitetään pääsiäisen palmusunnuntaihin. Raamatun evankeliumien mukaan Jeesuksen eteen asetettiin palmunlehviä hänen ratsastaessaan aasilla Jerusalemiin. Suomen ilmastossa vain pajun oksa on pääsiäisen aikaan "elävä", ja pajunkissoja on pidetty lehvien vastineena.


title: Basileios I

text: Basileios I Makedonialainen (; 830/835 – 29. elokuuta 886) oli Bysantin keisari vuosina 867–886. Hän oli makedonialaisen hallitsijasuvun (867–1056) perustaja.


title: Basileios I

text: Basileios vietti nuoruutensa perheensä kanssa bulgaarien hallitsijan Krumin panttivankina. Hänen onnistui kuitenkin paeta, ja hän sai töitä erään Theofilitzeen luota. Theofilitzes oli "caesar" Bardasin sukulainen. Bardas taas oli vuorostaan keisari Mikael III:n setä ja valtakunnan todellinen johtaja. Basileios pääsi keisari Mikaelin suosioon voitettuaan painiottelun. Pian Basileios oli keisarin henkivartija (parakoimomenos). Basileios erosi entisestä vaimostaan ja meni naimisiin keisarin rakastajattaren Eudokia Ingerinan kanssa. Väitettiin, että Basileioksen poika Leo VI olisi ollut itse asiassa Mikaelin poika. Asiasta ei luultavasti koskaan saada varmuutta.


title: Basileios I

text: Basileios murhasi Bardasin huhtikuussa 866 Mikaelin suostumuksella. Pari viikkoa myöhemmin Basileios julistettiin "caesariksi". Lopulta syyskuussa 867 Basileios murhautti myös Mikaelin, ja hän nousi itse valtaistuimelle. Basileioksen ja hänen perustamansa hallitsijasuvun kautta pidetään Bysantin kulta-aikana.


title: Basileios I

text: Basileios uudisti lainsäädäntöä, ja hänen aikanaan koottiin lakiteksteistä 60 kirjaa käsittävä lakikokoelmna "Basilika". Hänen aikanaan koottiin myös lyhyempiä ohjekirjoja, jotka tunnettiin nimillä "Prokheiron" ja "Eisagoge". Teokset saatiin valmiiksi vasta Leo VI:n aikana.


title: Basileios I

text: Basileioksen aikana suhteet Roomaan olivat hyvät. Basileios karkotti aluksi patriarkka Fotioksen ja asetti tilalle tämän kilpailijan Ignatiuksen, jota paavi Hadrianus II suosi. Suhteet Roomaan heikkenivät, kun Bulgarian tsaari Boris I liitti uuden Bulgarian kirkon Konstantinopolin alaisuuteen. Roomassa oli toivottu, että Bulgaria tulisi sen alaiseksi. Vuonna 877 Fotioksesta tuli taas patriarkka. Basileioksen aikana Bysantti sai taas jalansijaa Italian niemimaalla.


title: Basileios I

text: Basileios kuoli 29. elokuuta 886 metsästysonnettomuuden jälkeen. Ollessaan metsästämässä hän tarttui vyöstään peuraan, joka veti hänet hevosen selästä. Kiesari raahautui peuran sarvissa 25 km:n matkan. Eräs Basileioksen palvelija pelasti hänet leikkaamalla hänet irti puukollaan. Basileios epäili häntä murhayrityksestä ja teloitutti hänet. Basileios itse kuoli pian sen jälkeen kuumeeseen.


title: Virvonta

text: Virvonta tai virpominen on lasten perinne, jossa käydään pääsiäisaikaan koskettamassa koristelluilla pajunkissavitsoilla toivottaen onnea ja terveyttä yleensä naapurustolle. Usein lapset ovat pukeutuneina pääsiäisnoidiksi.


title: Virvonta

text: Virpominen on jo varhaiskristilliseen aikaan kuulunut tapa. Tätä osoittaa, että suomen kielen sana virpa on saatu muinaisvenäläisestä muodosta. Tätä vastaa nykyvenäjässä "verba" (). Sana virvonta on yhteydessä notkeaa oksaa tarkoittavaan "virpi"-sanaan. Virvottaessa pajunkissakimppua heilutetaan virvottavan edessä ja lausutaan virvontaluku eli -loru. Virvottavalle annetaan vitsa ja virpoja saattaa saada palkkioksi makeisia. Yleisesti käytössä oleva virvontaluku on: ”Virvon varvon tuoreeks terveeks tulevaks vuodeks. Vitsa sulle, palkka mulle". On myös muita loruja, kuten "Miepä virvon vitsasella. Varvon koivun oksasella. Sulle toivon terveyttä oksan myötä virkeyttä – –.


title: Virvonta

text: Alun perin virvonta on ortodoksiseen kristillisyyteen liittyvä siunaava palmusunnuntain perinne. Ortodoksisen väestön piirissä tapa on yhä osa kirkollista perinnettä. Pajunoksat siunataan kirkossa palmusunnuntain aattolauantain vigilia-jumalanpalveluksen yhteydessä. Vigiliassa pappi siunaa pajunoksia ja jakaa niitä seurakuntalaisille jumalanpalveluksen jälkeen. Kotona lapset koristelevat siunatut oksat aamulla. Jos mahdollista, lapsi virpoo oksilla ensin omat kumminsa, sitten muut sukulaiset ja naapurit palmusunnuntaina.


title: Virvonta

text: Virvonta on tehty Jeesuksen palmunlehvätervehdyksen muistoksi. Se on toiminut siunauksena, terveyden tuojana ja pahan karkottajana. Pajunvitsojen voima pohjautuu kansan kristillisen käsityksen mukaan maailman voimakkaimman persoonan, Jeesuksen koskettamiseen. Vihkivedellä siunaamisen mukana oksiin siirtyy tämän näkemyksen mukaan "Jeesuksen väkeä" aina Jerusalemin palmunlehvätervehdyksen ajoilta. Pajuissa on vanhastaan ajateltu olevan taikavoimia. Suomalais-ugrilaisilla kansoilla on oksanheilutuksella ollut tapana karkottaa pahoja henkiä. Pajunoksa annettiin virvotulle virpomisluvun päätteeksi ja palkka tultiin noutamaan pääsiäislauantaina. Pohjanmaalla noidiksi eli trulleiksi pukeutuneet lapset käyvät trullittamassa pääsiäislauantaina ja palkka saadaan "virpomisen" päätteeksi. Perinteisesti virpovat lapset saivat virpomispalkkion vasta tulevana sunnuntaina, kun pääsiäispaasto oli päättynyt. Sittemmin palkkion, esimerkiksi pullan, saattoi Karjalassa saada heti. Palkka on ortodoksisessa perinteessä tyypillisesti ollut pääsiäisenä annettu punaiseksi maalattu kananmuna, suklaamuna tai vastaavaa. Virvottaessa saadut siunatut virpovitsat on tapana säilyttää kodin ikonien päällä koko pääsiäiskausi eli helatorstaihin saakka. Tämän jälkeen ne hävitetään polttamalla.


title: Virvonta

text: Virvontaperinne siirtyi sotien jälkeisenä aikana koulujen ja lastentarhojen välityksellä yleissuomalaiseksi tavaksi. Siihen lomittui Keski- ja Länsi-Suomen kansankulttuurin tapa pukeutua pääsiäistrulleiksi. Nämä tavat sulautuivat osaksi yhteen. Ortodoksit ovat arvostelleet sitä, että pikkulapset puetaan noidiksi ja kiertävät virpomassa tuntemattomia. Tämä on heidän mukaansa länsisuomalaisen pääsiäisnoitaperinteen ja itäsuomalaisen virvontaperinteen sekoittamista. Länsi-Suomessa virvontaa ei ole vanhastaan harrastettu. Noita-asuisten lasten toimittama virpominen on kuitenkin läheistä sukua yleispohjoismaisille kevätperinteille, joissa esiintyy niin noidaksi pukeutumista kuin oksien koristelemista ja niillä ”piiskaamistakin”. Esimerkiksi Ruotsissa lapset ovat jakaneet pääsiäisvitsoja (påskris) ja -kortteja pääsiäisämmiksi pukeutuneina, Tanskassa ja Norjassa taas koristellaan laskiaiseksi oksia (fastelavnsris), joilla lapset ovat perinteisesti ”piiskanneet” vanhempansa hereille aamulla.


title: Virvonta

text: pisara


title: Larysa Latynina

text: Larysa Semenivna Latynina (omaa sukua Dyri, , , s. 27. joulukuuta 1934 H’erson, Ukrainan SNT, Neuvostoliitto) on ukrainalainen Neuvostoliittoa edustanut kilpavoimistelija. Hän on 18 mitalillaan mitalien määrässä mitattuna toiseksi menestynein olympiaurheilija ja 9 kultamitalillaan eniten olympiakultia ottanut naisurheilija. Latynina voitti lisäksi yhdeksän maailmanmestaruutta ja seitsemän Euroopan-mestaruutta.


title: Larysa Latynina

text: Larysa Dyri syntyi 1934 nykyisen Ukrainan alueella H’ersonissa. Hän menetti molemmat vanhempansa toisen maailmansodan aikana. Dyri alkoi noin vuonna 1945 harjoittelemaan balettia, ja hänen haaveensa oli tulla tanssijaksi. Balettikoulutuksessa oli mukana myös voimistelua, ja Dyri oli siinä niin lahjakas, että opettajat ohjasivat hänet urheilun pariin.


title: Larysa Latynina

text: Dyri voitti 16-vuotiaana koululaisten Neuvostoliiton-mestaruuden ja osallistui Roomassa 1954 ensimmäisen kerran telinevoimistelun maailmanmestaruuskilpailuihin. Dyri sijoittui moniottelussa 14. Hän oli kuitenkin mukana Neuvostoliiton joukkueessa, joka voitti kultaa. Hän alkoi opiskella samoihin aikoihin Kiovassa, missä tapasi Ivan Latyninin, jonka kanssa meni naimisiin.


title: Larysa Latynina

text: Latynina voitti Melbournen olympialaisten voimistelussa neljä kultamitalia sekä hopean ja pronssin. Kullat tulivat joukkuekilpailusta, moniottelusta, permannolta ja hypystä. Hopeaa Latynina sai eritasonojapuilta ja pronssia joukkuevoimistelusta. Latyninan suurin kilpakumppani olympialaisissa oli unkarilainen Ágnes Keleti, jonka saldo olympialaisista oli hieman parempi kuin Latyninan: neljä kultaa ja kaksi hopeaa.


title: Larysa Latynina

text: Bukarestin Euroopan-mestaruuskilpailuista 1957 Latynina voitti kaikki viisi sarjaa. Seuraavana vuonna Moskovan MM-kilpailuista hän voitti hyppyjä lukuun ottamatta kaikki muut lajit, vaikka oli jo viidennellä kuulla raskaana. Tanja-tytär syntyi joulukuussa 1958, ja Latynina joutui jättämään väliin vuoden 1959 EM-kilpailut. Hän palasi kilpakentille Rooman olympialaisten voimistelussa. Latynina oli kisojen suurimpia tähtiä Cassius Clayn ja Wilma Rudolphin kanssa. Hän voitti joukkuekilpailun, moniottelun ja permannon sekä sai hopeaa puomilta ja eritasonojapuilta sekä pronssia hypystä.


title: Larysa Latynina

text: Latynina voitti Euroopan-mestaruuskilpailuista 1961 MM-kilpailuista 1962 kaksi kultaa ja hopeaa. Latynina oli Tokion olympialaisten voimistelukilpailujen aikaan poikkeuksellisen vanha voimistelijaksi, jo 30-vuotias. Hän sai silti kultamitalit permannolta ja joukkuekilpailusta, hopean moniottelusta ja hypystä sekä pronssia puomilta ja eritasonojapuilta. Latynina nousi kisoissa eniten olympiamitaleja saaneeksi urheilijaksi ohi 13 mitalia voittaneen miekkailija Edoardo Mangiarottin. Lisäksi hän jakoi yhdeksällä kultamitalillaan Paavo Nurmen kanssa historian voitokkaimman olympiaurheilijan tittelin. Tämän jälkeen samaan ovat pystyneet vain Mark Spitz, Carl Lewis ja Michael Phelps, jolla on nykyinen olympiaennätys.


title: Larysa Latynina

text: Latynina jatkoi uraansa vielä olympialaisten jälkeenkin. Euroopan-mestaruuskilpailuista 1965 hänen saldonsa oli neljä hopeaa ja pronssi. Hän jäi MM-kilpailuissa 1966 moniottelun 11:ksi. Joukkuekilpailusta hän sai kuitenkin hopeaa.


title: Larysa Latynina

text: Latynina lopetti uransa 1966. Hän oli jo aiemmin alkanut valmentaa nuoria neuvostoliittolaisia valmentajia, ja hänestä tuli 1966 maajoukkueen valmentaja. Hän valmensi maajoukkuetta vuoteen 1977. Tuona aikana Latyninan opastuksessa olivat muun muassa useita olympiamitaleita voittaneet Natalja Kutšinskaja ja Olga Korbut. Latynina jatkoi maajoukkueen jälkeen valmentajana moskovalaisessa huippuseurassa, ja hän toimi Moskovan olympialaisten voimistelun koordinaattorina.


title: 2014

text: 2014 (MMXIV) oli gregoriaanisen kalenterin (ei karkausvuosi) vuosi, joka alkoi keskiviikosta.


title: Katekoliamiinit

text: Katekoliamiinit ovat yhdisteitä, jotka syntyvät L-tyrosiini-aminohaposta, ja voivat toimia hormoneina sekä keskushermoston välittäjäaineina. Katekoliamiinit kuuluvat fenetyyliamiineihin.


title: Katekoliamiinit

text: Ihmiskehossa esiintyviä katekoliamiineja ovat adrenaliini, noradrenaliini ja dopamiini. Ne syntyvät pääosin lisämunuaisessa ja osittain sympaattisessa hermostossa. Adrenaliini toimii välittäjäaineena keskushermostossa ja hormonina verenkierrossa. Noradrenaliini toimii välittäjäaineena sekä keskushermostossa että sympaattisessa ääreishermostossa ja se on lisäksi tärkeä hormoni verenkierrossa. Dopamiini on keskushermoston välittäjäaine, joka vaikuttaa mm. motoriikkaan ja mielihyvän tuntemuksiin.


title: Katekoliamiinit

text: Suuret veren katekoliamiinipitoisuudet ovat yhteydessä stressiin. Katekoliamiinien hormonivaikutukset valmistavat ihmisen kehoa fysiologisesti fyysiseen toimintaan. Tyypillisiä vaikutuksia ovat sydämen sykkeen, verenpaineen ja veren glukoosipitoisuuden kasvaminen. Katekoliamiinien pitoisuuteen vaikuttaa tyrosiinihydroksylaasi-entsyymin kautta välittyvä negatiivinen palautevaikutus.


title: Abdullah

text: Abdullah ibn Abdilaziz Al Sa’ud (; 1. elokuuta 1924 Riad – 23. tammikuuta 2015) oli Saudi-Arabian kuningas. Hän peri kruunun velipuolensa Fahdin jälkeen tämän kuoltua 1. elokuuta 2005. Abdullah oli aiemmin toiminut sijaishallitsijana ja Saudi-Arabian todellisena hallitsijana siitä asti, kun Fahd sai halvauksen marraskuussa 1995.


title: Abdullah

text: Abdullah syntyi Riadissa vuonna 1924. Hänen vanhempansa olivat Saudi-Arabian perustaja kuningas Ibn Sa’ud ja hänen kahdeksas vaimonsa Fahda. Hänellä oli yli 40 veljeä ja velipuolta, jotka olivat hänen isänsä monien vaimojen poikia.


title: Abdullah

text: Vuonna 1963 Abdullah nimitettiin Saudi-Arabian kansalliskaartin johtajaksi. Vuodesta 1963 hän toimi ensimmäisenä apulaispääministerinä. Abdullah oli naimisissa 13 naisen kanssa ja hänellä oli ainakin 25 lasta.


title: Abdullah

text: Abdullahin sanottiin muodostaneen liittoja muiden sukulaistensa kanssa vähentääkseen seitsemän velipuolensa ryhmittymän valtaa. Häntä pidettiin myös suhteellisen vähän korruptoituneena arabijohtajana.


title: Abdullah

text: Abdullah kuoli 23. tammikuuta 2015. Uudeksi kuninkaaksi nousi hänen velipuolensa, kruununprinssi Salman.


title: Tony Curtis

text: Tony Curtis (oik. Bernard Schwartz; 3. kesäkuuta 1925 Bronx, New York, Yhdysvallat – 29. syyskuuta 2010 Las Vegas, Nevada, Yhdysvallat) oli yhdysvaltalainen näyttelijä, joka esiintyi yli sadassa elokuvassa. Hän näytteli myös televisiossa, muun muassa Roger Mooren kanssa sarjassa "Veijareita ja pyhimyksiä", ja loi uraa taidemaalarina 1980-luvun alusta alkaen. Hänellä on tähti Hollywood Walk of Famella.


title: Tony Curtis

text: Curtis liittyi Yhdysvaltain merivoimiin vuonna 1943. Vapauduttuaan palveluksesta hän sai näyttelijäkoulutusta New Yorkissa. Hänen debyyttielokuvansa oli "Elämän ja kuoleman leikki" vuonna 1948. Curtisin tunnetuimpia rooleja olivat elokuvissa "Piukat paikat", jossa hän esiintyi Marilyn Monroen ja Jack Lemmonin kanssa, ja "Kahle", josta hän sai Oscar-ehdokkuuden.


title: Tony Curtis

text: Curtis oli kuusi kertaa avioliitossa:


title: Tony Curtis

text: Tony Curtis kuoli sydämen pysähdykseen Las Vegasissa 29. syyskuuta 2010. Hänet haudattiin Palm Memorial Parkin hautausmaalle Green Valleyhin, Nevadaan. Muistotilaisuus pidettiin Las Vegasissa, ja siihen osallistui 400 henkilöä.


title: Leo VI

text:
Leo VI (866–912) oli Bysantin keisari vuosina 886–912. Leo oli isänsä, Basileios I:n, perustaman Makedonialaisen hallitsijasuvun toinen keisari.
Hänestä tuli keisari kun Basileios kuoli metsästysonnettomuuden jälkeen vuonna 886. Leon on myös väitetty todellisuudessa olevan Basileioksen edeltäjän Mikael III:n poika, mutta tästä ei ole varmuutta. Isä ja poika vihasivat toisiaan, Basileios laitatti välillä Leon vankilaan vallankaappausjuonista syytettynä. Basileoksen kuolemaa metsästysonnettomuudessa on usein pidetty murhana.


title: Leo VI

text: Leo saattoi loppuun Basileioksen aloittaman lakikokoelman "Basilican". Leo oli opiskellut partiarkka Fotioksen johtolla, ja kirjoitti lakikokoelman viimeistelyt ohella useita kirjoja. Hänen lisänimensä onkin "Leo Viisas" tai "Leo Filosofi".


title: Leo VI

text: Leo aiheutti skandaalin monien avioliittojensa takia. Hänen ensimmäinen vaimonsa, jonka kanssa Basileios hänet oli pakottanut naimisiin, kuoli vuonna 897 ja Leo meni uudelleen naimisiin neuvonantajansa Zautzesin tyttären Zoen kanssa. Uudelle apelleen Leo antoi uuden arvonimen "basilopator" joka tarkoitti "keisarin isää". Zoe kuoli kuitenkin jo vuonna 899. Kirkon mielestä kolmas avioliitto olisi ollut laiton, mutta Leo meni kuitenkin uudelleen naimisiin. Kolmas vaimo kuoli pian vuonna 901. Koska neljäs avioliitto olisi ollut vieläkin raskaampi synti kirkon silmissä otti Leo itselleen vain rakastajattaren Zoe Karbonopsinan. Zoen kanssa Leo saikin pojan ja kruununperillisen Konstantinoksen. Kirkko myöntyi lopulta ja antoi Leon ja Zoen mennä naimisiin vuonna 904. Kirkko kielsi kuitenkin sen että Zoesta tulisi keisarinna.


title: Leo VI

text: Leon hallituskauden aikana sodittiin useaan otteeseen bulgaareja ja muslimeja vastaan. Kun Bysantti joutui yhtä aikaa sotimaan näitä vastaan, joutui Leo VI ostamaan liittolaisekseen unkarilaiset, jotka olivat juuri siirtymässä kohti Tonavaa. Keisarin palkkaamina he hyökkäsivät bulgaarien kimppuun pohjoispuolelta. Vuonna 907 Kiovan Rus hyökkäsi Konstantinopolia vastaan. Leo lahjoi heidätkin, mutta he palasivat jo vuonna 911. Leo yritti vallata takaisin Kreetan arabeilta vuonna 912, mutta epäonnistui. Hän sairastui ja kuoli pian tämän jälkeen. Koska hänen poikansa Konstantinos oli vasta lapsi, tuli Leon veljestä Aleksanterista keisari.


title: Ruotsin valtaneuvosto

text: Ruotsin valtaneuvosto tai valtakunnanneuvosto () oli Ruotsissa hallitusasioissa kuninkaan apuna toiminut monijäseninen elin, neuvoskunta.


title: Ruotsin valtaneuvosto

text:
Valtaneuvosto syntyi Ruotsissa 1280-luvulla ja se mainitaan Maunu Eerikinpojan maanlaissa.
Siihen kuuluivat keskiajalla valtakunnan mahtavimmat hengelliset ja maalliset ylimykset, tyypillisesti valtaneuvokset edustivat valtakunnan eri osia. Suomesta Turun piispalla oli pysyvä oikeus kuulua keskiajalla valtaneuvostoon. Neuvosto tapasi kuninkaan säännöllisesti kuninkaan kutsusta ja hallitsi kuninkaan ja myöhemmin muodostuneiden valtiopäivien kanssa läpi keskiajan.


title: Ruotsin valtaneuvosto

text: Valtaneuvosto oli usein melko mahtava ja vastapainona sekä rajoituksena kuninkaan vallalle. Useiden monarkkien valtaannousu oli tulosta valtaneuvosten juonitteluista syrjäyttää liian mahtavaksi muodostunut edellinen kuningas - etenkin ulkomailta tuotettiin valtaneuvoksista riippuvaisia monarkkeja, malliesimerkkinä Albrekt Mecklenburgilainen.


title: Ruotsin valtaneuvosto

text: Kustaa Vaasan aikana valtaneuvosto alettiin muodostaa pikemminkin kuninkaan käskettävänä olevista henkilöistä. Niinpä poliittinen valta keskittyikin.


title: Ruotsin valtaneuvosto

text: Kustaa II Aadolfin aikana valtaneuvostosta tuli pysyvä virasto ja hallinnon keskus. Sen asema vahvistettiin vuoden 1634 hallitusmuodossa. 1600-luvulla valtaneuvoston tärkeimmät jäsenet olivat


title: Ruotsin valtaneuvosto

text: Kaarle XI supisti valtaneuvoston tehtävää muuttaen sen yksistään ylimmäksi tuomioistuimeksi. Sen jäseniä ei sanottu enää valtaneuvoksiksi, vaan "kuninkaan neuvoksiksi". Arvo palautettiin 1719 Ulrika Eleonoran aikana, ja vapauden ajalla valtaneuvostolla oli suuri vaikutusvalta kuninkaaseen; säädyt nimittivät ja erottivat neuvoston jäsenet. Kustaa III:n aikana sen merkitys väheni, ja vuoden 1789 yhdistys- ja vakuuskirjassa kuningas sai mahdollisuuden lakkauttaa valtaneuvoston (määräämällä sen jäsenmääräksi nolla) asettaen sijaan korkeimman tuomioistuimen ja yleisten asioiden valmistelukunnan.


title: Ruotsin valtaneuvosto

text: Norjassa oma valtaneuvosto lakkautettiin 1500-luvulla, kun maan hallintoa sulautettiin muutenkin Tanskan alaisuuteen ja Tanskassa 1660-61.


title: Fangataufa

text: Fangataufa on koralliatolli Ranskan Polynesiassa, Tyynellämerellä. Se kuuluu Tuamotun saariryhmään. Fangataufa sijaitsee noin 40 kilometriä koilliseen naapuriatollistaan Mururoasta. Fangataufalla on tehty Mururoan tavoin useita ydinkokeita.


title: Fangataufa

text: Fangataufan pinta-ala on noin 45 neliökilometriä. Alun perin atollin syvästä laguunista ei ollut yhteyttä valtamereen, mutta ranskalaiset räjäyttivät noin 400 metriä leveän yhteyden ydinkokeiden yhteydessä.


title: Terry Gilliam

text: Terence Vance ”Terry” Gilliam (s. 22. marraskuuta 1940 Minneapolis, Minnesota) on brittiläinen elokuvaohjaaja ja Monty Python -komediaryhmän ainoa alkuperältään ei-brittiläinen jäsen. Syntyään yhdysvaltalainen Gilliam sai Britannian kansalaisuuden vuonna 1968. Vuonna 2006 hän luopui Yhdysvaltojen kansalaisuudesta. Hänelle myönnettiin erikois-BAFTA vuonna 1970 ja BAFTA:n kunniajäsenyys vuonna 2009.


title: Terry Gilliam

text: Gilliam opiskeli poliittista historiaa Occidental Collegessa Los Angelesissa. Hän toimi 1960-luvun alkupuolella Help-nimisen lehden toimittajana ja freelance-kuvittajana New Yorkissa, kunnes muutti Britanniaan. Hän aloitti uransa animaattorina ja sarjakuvantekijänä. Hänen ensimmäinen kokonaan oma ohjaustyönsä oli "Jappervokki" (1977), joka muistutti vielä huomattavasti Python-huumoria. Elokuvan "Brazil – tämän hetken tuolla puolen" (1985) menestyksen myötä Gilliam sai mahdollisuuden tehdä suuremman budjetin elokuvan "Paroni von Münchhausenin seikkailut" (1988), josta kuitenkin tuli taloudellinen floppi vaikka kriitikoiden vastaanotto oli hyvä. Gilliamin seuraava työ oli jälleen pienellä budjetilla tehty "Fisher King" (1991), jossa hän säilytti omintakeisen tyylinsä ja aukaisi itselleen ovet Hollywoodiin. Gilliam sai luvan ohjata elokuvan "12 apinaa" (1995), johon hän sai suuren budjetin ja hyviä näyttelijöitä. Gilliamin omintakeinen tyyli teki elokuvasta menestyksen, eikä hänen ohjaajan lahjojaan enää epäilty. Vuonna 1998 Gilliam ohjasi elokuvan "Pelkoa ja inhoa Las Vegasissa" muuntaen kulttimaineessa olleen Hunter S. Thompsonin gonzotyylin romaanin omaperäiseksi elokuvaksi.


title: Terry Gilliam

text: Terry Gilliam on vieraillut Suomessa vuonna 1998 Sodankylän elokuvajuhlilla.


title: Terry Gilliam

text: Terry Gilliam on ohjannut seuraavat elokuvat:Lisäksi Gilliam on ohjannut elokuvaa The Man Who Killed Don Quixote, jonka kuvaukset keskeytettiin vuonna 2010. Elokuvan kuvaukset on saatu valmiiksi vuonna 2017.


title: Raevavae

text: Raevavae (kirjoitetaan joskus myös Raivavae) on saari ja kunta Ranskan Polynesiassa. Se on yksi Australsaarten eli Tubuaisaarten saariryhmän pääsaarista. Raevavae sijaitsee Ranskan Polynesian eteläosissa. Saaren pinta-ala on 16,7 neliökilometriä ja asukasluku oli 937 vuoden 2017 väestönlaskennassa.


title: Galactus

text: Galactus, maailmojen tuhoaja on Marvel-kustantamon luoma sarjakuvahahmo. Galactus on maailmankaikkeuden vanhin kosminen olento (jopa vanhempi kuin Universumin vanhimmat), jonka jatkuva elämänjano pakottaa tämän jatkuvasti imemään planeettojen elinvoimaa. Vuosien varrella Galactuksella on ollut lukuisia apulaisia, ja usein hänen tiensä ovat kohdanneet Ihmenelosten kanssa.


title: Galactus

text: Suomessa Galactuksen ensiesiintyminen tapahtui Ihmesarjan numerossa 32 (1968).


title: Galactus

text: Galactus on meidän universumiamme edeltäneen maailmankaikkeuden ainoa eloonjäänyt asukas. Tämä alun perin Galanina (joissain yhteyksissä erheellisesti Galen) tunnettu humanoidi asui Taa-planeetalla, joka edusti paratiisimaisuudessaan silloisen universumin sivistyksen korkeinta tasoa.


title: Galactus

text: Universumi syntyi Kosmisesta Munasta, joka oli äärettömän tiheästi pakkautunutta ainetta. Avaruus syntyi kun tämä muna räjähti levittäen materiaa miljardeja vuosia yhä laajemmalle. Kun laajeneminen lopulta päättyi, alkoi materia kerääntyä takaisin kasaan uudeksi Kosmiseksi Munaksi. Näin alkoi tapahtua Taan universumissa, ja lopun aikoihin liittyi tappava kosminen säteily.


title: Galactus

text: Avaruusmatkailija Galan lähetettiin etsimään parannuskeinoa, jota ei kuitenkaan löytynyt. Koska loppu oli varma, Galan ehdotti elossaoleville läheisilleen, että he kuolisivat kunniakkaasti matkalla Kosmiseen Munaan. Näin kävikin, mutta Galactus tunsi ainoana henkiin jääneenä Kosmisessa Munassa, kuinka hän täyttyi oudolla voimalla.


title: Galactus

text: Ei ole tietoa kuinka kauan meni edellisen universumin kuoleman ja uuden synnyn välillä, mutta kun alkuräjähdys taas tapahtui, syntyivät Ikuisuus ja Kuolema ja entinen Galan sinkoutui avaruuteen uudelleen muotoillussa avaruusaluksessaan. Vastasyntynyt Galactus uinui miljoonia vuosia aluksensa sisällä vahvistuen samaan aikaan kun maailmankaikkeudessa alkoi jo syntyä elämänmuotoja.


title: Galactus

text: Galactus kehitti itselleen haarniskan, jonka avulla hän kykeni paremmin hallitsemaan energiaansa, mutta ei tullut aluksestaan ulos ennen kuin ohikulkeva avaruuslaivasto tulitti sitä luullen sitä vihollisen aseeksi. Galactus heräsi, tuhosi laivueen ja imi nälissään itseensä läheisen planeetan biosfäärin elinvoiman.


title: Galactus

text: Seuraavien ajattomien iäisyyksien kuluessa Galactus rakensi itselleen niin suunnattoman avaruusaseman, että planeetat kiertävät sitä. Hän nimesi sen TAA II:ksi. Aikaa myöten Galactuksen nälkä kasvoi, ja hänen täytyi ravita itseään yhä useammin planeettojen energialla.


title: Galactus

text: Hän siirtyi asumattomista planeetoista asuttuihin, ja törmäsi lopulta Zenn-Lan planeettaan, jonka asukas Norrin Radd lupasi ryhtyä Galactuksen palvelijaksi, jos Galactus säästäisi Zenn-Lan. Galactus suostui ja teki Norrin Raddista Hopeasurffarin.


title: Galactus

text: Hopeasurffari ohjasi Galactuksen maapallolle, missä Ihmenelosten, Seuraaja Uatun ja kapinalliseksi ryhtyneen Hopeasurffarin onnistui estää tämän aikeet uhkaamalla Galactusta tämän avaruusasemalta kaapatulla Kaikenlopettajalla. Galactus lupasi jättää maapallon rauhaan, mutta vangitsi Hopeasurffaajan maapallolle kostoksi tämän petturuudesta.


title: Galactus

text: Lupauksestaan huolimatta Galactus palasi useasti maapallolle, mutta viimeisellä kerralla jo niin nälissään ja heikossa kunnossa että maapallon yhteen kerääntyneiden sankareiden onnistui voittaa hänet. Reed Richards pelasti kuolevan Galactuksen, joka tällä viimeisellä käynnillään maapallolle sai uuden apulaisen, Novan. Myöhemmin Herra Fantastinen joutui tästä syystä eri avaruusrotujen tuomioistuimen eteen.


title: Galactus

text: Galactus on ottanut palvelukseensa joitakin olentoja toimimaan hänen apulaisinaan. Näille muutamille Galactus on antanut pienen osan omasta kosmisesta voimastaan ja lähettänyt nämä etsimään planeettoja, joiden energioilla Galactus voisi tyydyttää nälkänsä.


title: Galactus

text: Suurin osa Galactuksen apulaisista on joko kapinoinut tätä vastaan, pettänyt tämän tai jätetty omilleen jostakin syystä.


title: Galactus

text: Galactuksen tunnetuimpia apureita (jokainen esiintynyt suomalaisissa lehdissä) ovat Hopeasurffari, Ilmakävelijä, Tulilordi, Terrax, asgardilainen Tuhoaja, Nova ja Morg. Amerikkalaisissa julkaisuissa on tuotu esille vielä muita apulaisia (esimerkiksi Teräsmies joka oli Galactuksen apuri vain hetken amerikkalaisessa Ihmeneloset ja Teräsmies-yhteisseikkailussa).


title: Galactus

text: Galactuksen voimat riippuvat hänen energiavarannostaan, Kosmisesta Voimasta, ja hän voi tarvittaessa imeä energiaa materiasta kasvattaen näin voimiaan rajattomasti. Voimien laatu on kosminen, eikä niiden rajoja tunneta. Tiedetään hänen kykenevät molekyylirakenteen muuttamiseen, materian siirtämiseen ajassa ja paikassa ja moniin muihin uskomattomiin tekoihin. Galactuksen tuntemattomasta materiasta luotu haarniska estää hänen energiansa räjähtämisen vapaaksi, mikä voisi muuttaa hänet pieneksi auringoksi.


title: Galactus

text: Ultimate Marvel -universumissa Galactus, jota kutsutaan Gah Lak Tus -nimellä, esiintyi ensimmäisen kerran Warren Elliksen Ultimate Galactus trilogiassa. Ensimmäisen kerran Gah Lak Tusin mainitsee Ultimate Vision, jolloin selviää, että Vision on varoitusjärjestelmä Gah Lak Tusia vastaan. Gah Lak Tus näyttäytyy Ultimate -universumissa 160 000 kilometriä korkeana parvena robottimaisia olioita, jotka tuhoavat maailmoja asevoimin ja lihaasyövien virusten avulla. Tämän jälkeen olento imee planetan lämpöenergian itseensä. Gah Lak Tus pitää kaikkea elämää niin arvottomana, että olento tunsi itsensä häväistyksi Professori X:n otettua siihen yhteyttä telepaattisesti.


title: Galactus

text: Galactus esiintyi vuonna 1994 tehdyssä Ihmeneloset- animaatiosarjassa yhdessä Hopeasurffarin kanssa. Jaksossa esiintyi myös useita muita Marvel-sankareita ja lopulta Galactus tuhottiin Aaveajajan katumuskatseen avulla.


title: Galactus

text: Galactus oli myös vakiohahmo FOXin 1998 tekemässä Hopeasurffari -animaatiossa. Hän oli sarjan yksi ainoista tietokoneella tehdyistä hahmoista. Galactuksen osuuden dubbasi näyttelijä James Blendick.


title: Galactus

text: Galactus esiintyi vuonna 2007 julkaistussa -elokuvassa. Elokuvan ohjaaja Tim Story kuvasi Galactuksen jättiläismäisen hahmon sijaan suurena voimana, valtavana ja muodottomana kosmisena voimapilvenä, joka lonkeromaisilla pilviulokkeilla työntyi planeettojen sisuksiin ja imi kaiken niiden energian itseensä. Lopulta se saapui myös maapallolle, mutta Hopeasurffari, haluten suojella rakastaan muistuttavaa Susan Stormia, lensi Galactuksen sisään, ja vapautti kaiken energiansa, tuhoten Galactuksen ja lähes kuollen samalla itsekin.


title: Galactus

text: Galactus esiintyy - pelissä yhtenä voimakkaimmista välivastustuksista. Pelaaja taistelevat Skrullien kotiplaneetalla puolijumalaa vastaan saadakseen käsiinsä koneen, jolla Tohtori Doomin suunnitelmat saataisiin pysäytettyä.


title: Galactus

text: Galactus esiintyy myös Marvel Vs. Capcom 3-pelissä loppuvastustajana.


title: Rautamies

text: Rautamies () on Marvel-kustantamon sarjakuvien supersankarihahmo, joka on sittemmin esiintynyt myös muun muassa elokuvissa ja television animaatiosarjoissa. Hahmon loivat Stan Lee, Don Heck ja Jack Kirby vuonna 1963.


title: Rautamies

text: Rautamiehen salainen henkilöllisyys on liikemies Anthony ”Tony” Stark, joka loi Rautamiehen haarniskan alun perin ylläpitämään elintoimintojaan. Myöhemmin Rautamies on ollut muun muassa Kostajien jäsen. Haarniskansa avulla Rautamies pystyy esimerkiksi tulittamaan repulsoreilla ja lentämään.


title: Rautamies

text: Suomessa Rautamies esiintyi ensimmäisen kerran "Ihmesarjan" numerossa 8 (1967) tarinassa ”Rautamies: Kova onni (osa 1/3)”.


title: Rautamies

text: Anthony Stark osoitti jo nuorena olevansa teknisesti hyvin lahjakas. Hän pääsi opiskelemaan Massachusetts Institute of Technologyyn ollessaan vasta 15-vuotias. Hän peri isänsä johtamien Stark-yhtiöiden ollessaan 21-vuotias, ja teki siitä miljardien liikevaihtoa pyörittävän, pääasiassa Yhdysvaltain liittovaltiolle sopimuksia tekevän asealan yrityksen.


title: Rautamies

text: Stark osallistui Vietnamin sodan aikana asekauppoihin. Hän oli tutkimassa aselaitteistoaan paikan päällä, kun astui ansaan ja kranaatinsirpale tunkeutui hänen rintaansa. Hänet vietiin loukkaantuneena Vietkongin johtajan Wong-Chun luokse.


title: Rautamies

text: Wong-Chun mukaan Starkilla oli viikko elinaikaa ennen kuin sirpale tunkeutuisi sydämeen ja tappaisi hänet. Wong lupasi toimittaa Starkin hengen pelastavaan leikkaukseen, mikäli Stark suostuisi rakentamaan sisseille aseen.


title: Rautamies

text: Stark suostui pelatakseen aikaa. Hän suunnitteli vangitun aasialaisen professori Yinsenin kanssa teräshaarniskan, joka oli varustettu lukuisilla asejärjestelmillä. Lisäksi haarniskassa oli tahdistin, joka pitäisi Starkin sydämen toiminnassa vielä sittenkin, kun sirpale olisi tunkeutunut siihen.


title: Rautamies

text: Wong-Chu epäili miesten sunnittelevan jotain ja yritti estää Starkia nappaamasta haarniskaa itselleen. Seurannessa hämmingissä Yinsen ammuttiin ja Stark kosti hänen puolestaan. Tämän jälkeen Stark pyrki takasin amerikkalaisten joukkojen puolelle, mutta törmäsi matkalla vihreiden barettien helikopterilentäjä James Rhodesiin, jonka helikopteri oli ammuttu viidakkoon. Lukuisten vaiheiden jälkeen Starkin ja Rhodesin onnistui päästä omiensa puolelle.


title: Rautamies

text: Päästyään takaisin Yhdysvaltoihin Stark muovaili haarniskaa kevyemmäksi ja aikoi jopa hetken myydä sen julkisesti. Hän oli pelaamassa tennistä kihlattunsa Joanna Nivenan kanssa, kun terroristit hyökkäsivät. Stark päihitti terroristit haarniskansa avulla, ja päätti sen myötä käyttää haarniskaa sankaritekoihin jatkossakin. Stark kehitti peitetarinan, jonka mukaan Rautamies oli hänen henkivartijansa.


title: Rautamies

text: Starkin panos oli ratkaiseva aseistettaessa vastaperustettua YPKVV:tä ja hän oli myös Kostajien perustajajäsen.


title: Rautamies

text: Vuosien kuluessa Stark on jatkuvasti muokannut ja uudistanut haarniskaansa edistyneimmällä teknologialla. Hän on käynyt sydänleikkauksessa, eikä enää tarvitse haarniskaa sydämensä toiminnan varmistuksena.


title: Rautamies

text: Ajan kuluessa Starkin moraalikäsitykset ovat muuttuneet, minkä seurauksena hän on lopettanut asetehtailun. Nykyään Starkin tehtaat ovat maailman huippuja uusimman teknologian kehittämisessä.


title: Rautamies

text: Starkin suurin ongelma on ollut alkoholismi. Sen seurauksena muun muassa mystinen eurooppalainen sijoittaja Obediah Stane onnistui kaappaamaan Starkin yrityksen haltuunsa. Armeijasta kotiutunut James Rhodes oli palkattu jo aikaisemmin Starkille töihin, ja hän otti Rautamiehen tehtävät alkoholisoituneelta Starkilta. Toivuttuaan Stark palasi työelämään. Stane hyökkäsi Starkin uutta yritystä vastaan ja hävittyään Rautamiehelle teki itsemurhan. Jonkin aikaa Stark ja Rhodes toimivat molemmat Rautamiehenä. Rhodes siirtyi sittemmin sivuun.


title: Rautamies

text: Stark on käynnistänyt superihmisten rekisteröimislain, jonka mukaan kaikkien supervoimaisten ihmisten, olivatpa nämä sankareita tai rikollisia, tulee rekisteröityä hallituksen agenteiksi. Starkin järkähtämätön kanta asiassa ajoi hänet vastakkain Kapteeni Amerikan kanssa, mikä johti sisällissotaan. Stark loi Herra Fantastisen ja Jättiläisen kanssa Negatiiviselle Vyöhykkeelle rekisteröitymättömille vankilan nimeltä Alue 42.


title: Rautamies

text: Sisällissodan aikana Rautamies kävi häikäilemättömäksi. Hän ei epäröinyt käydä Kapteeni Amerikan kimppuun, sillä hän uskoi ehdottomasti olevansa oikeassa. Hän suostui myös Napakympin, Venomin ja Kurpitsalyhdyn kaltaisten vaarallisten psykopaattien käyttämiseen sankarien metsästyksessä. Muun muassa näiden tekojen takia IGN-sivusto julisti Rautamiehen vuoden 2006 suurimmaksi superrikolliseksi.Ilman haarniskansa apua Starkilla on tavalliset, päivittäisen harjoittelun tuloksena hankitut lihasvoimat. Starkin suurin voima on hänen älynsä: häntä pidetään yhtenä nerokkaimmista hahmoista Marvel-universumissa.


title: Rautamies

text: Rautamiehen haarniskat ovat kestäviä ja joustavia. Vaikka ne saattavat vaikuttaa kömpelöiltä, ne suovat kantajalleen miltei täydellisen liikkumavapauden.


title: Rautamies

text: Ensimmäisellä haarniskallaan Rautamies kykeni nostamaan noin tuhat kiloa. Myöhemmin haarniskojen voimataso on kasvanut huomattavasti: nykyisin Rautamies nostaa 75 tonnia, mutta kykenee kasvattamaan nostokapasiteettiaan yli 100 tonnin.


title: Rautamies

text:
Haarniskat toimivat aurinkoenergialla, mutta niissä on myös akkukäyttöisiä malleja. Useimmat haarniskat kykenevät lisäksi lataamaan energiaa erilaisista sähköisistä lähteistä, kuumuudesta ja kylmyydestä.
Mk 2 -haarniskamalli oli ensimmäinen, jossa oli saappaiden pohjiin sijoitetut suihkumoottorit. Niiden ansiosta Rautamies kykenee lentämään tarkalla ohjautuvuudella ja ääntä nopeammin pitkiäkin matkoja. Lisäksi Rautamies voi suihkumoottoreiden avulla nostaa raskaitakin kuormia: Rautamies on muun muassa nostanut ilmaan ydinvoimalan pääreaktorin.


title: Rautamies

text: Rautamiehen pääasiallinen ase ovat hänen repulsorisäteensä, jotka ovat olleet mukana useimmissa Mk 3:a myöhemmissä haarniskamalleissa. Repulsorisäde on ohjautuva neutronisuihku. Haarniskoissa on nähty myös useita muita aseita ja laitteita, kuten tutka, voimakenttiä, tehokkaita palonsammuttajia.


title: Rautamies

text: Tarpeen mukaan Stark on rakentanut Rautamiehen varsinaisen haarniskan rinnalle muitakin haarniskoja: